33946 Ўқиш режими + -\nАссалому алайкум муҳтарама опа‑сингиллар, азиз муслималар, ҳурматли ўзбекойимлар! Бугун сизга аталган камтарона бир рисола туфайли сиз билан дийдор кўришиб турибмиз экан, ижозатингиз билан сизга айтмоқчи бўлиб юрган дилсўзларимни изҳор этсам. Мен ҳозир ўзбек аёлларининг бир вакиласи сифатида ҳар бир ўзбек аёлига, ҳар бир ўзбек ойимга қарата мурожаат қилмоқчиман.\nЎзбекойим! Қара, номинг қанчалар гўзал, қанчалар тотли! Мана шу биргина сўз зимнида қанчалар буюк маънолар, қанчалар беназир бир олама борлигини ҳис этмаган ўзбек аёли бўлмаса керак! Кел, яхшиси, гапни бошидан бошлай! Сенга ўзингни таништирай! Шонли тарихингга бир назар сол! Сен ким эдинг? Сен аёл бошинг билан минглаб ҳадисларни ёдлаб, ишончлиликда Аллоҳ таолонинг каломи Қуръони Каримдан кейинги китоб “Саҳиҳи Бухорий”нинг муаллифини дунёга келтирган зотсан! Сен Ислом умматига тўғри эътиқодни ўргата билган Абу Мансур Мотуридийни тарбия қилган мураббиясан! Сен фиқҳ илмида беназир асар «Ал‑Ҳидоя»ни битган Марғилонийни бағрида ўстирган муштипар зотсан! Сен Абдулхолиқ Ғиждувоний, Баҳоуддин Нақшбандий каби буюк валийюллоҳларнинг бешигини тебратган онасан! Ҳа, сенинг фарзандларинг Имом Термизий, Ал‑Хоразмий, Ал‑Фарғоний, Ибн Сино, Беруний, Навоий, Улуғбек каби буюк алломалар бўлиб етишган! Сен Ислом маданиятининг марказларидан бўлган бетакрор ўлкани барпо этиб, унда шараф билан яшагансан! Фотимаи Самарқандия, Анбар отин бўлиб оламга илм таратгансан! Ғанимлар отанг, оғанг, турмуш ўртоғинг ва бошқа яқинларингни қирғинбарот қилганда ҳам тоғдек собит туриб, иффатингни сақлагансан! Жуфтингдан қора хат келиб, вужуди нишонсиз кетганда ҳам узоқ йиллар уни вафо ила кутгансан! Минг машаққат билан аранг қора нон топиб, бир уй фарзандларинг ўртасида уни адолат билан тақсимлаб турган ҳолингда машъум уруш туфайли етим қолган қанчадан‑қанча ноарсидаларнинг бошини силагансан! Йўқсилликни қаноат билан, машаққатни меҳнат билан енггансан. Фарзандларингга ҳалол едираман деб далаларда қилаётган оғир меҳнатинг устига бошингдан заҳар сочишганда ҳам «чурқ» этмай ишлайвергансан, нолиш нималигини билмагансан. Эсингдами, сен яқин‑яқинларда ҳам эгнингдаги либосинг жуда кенг, одми бўлса‑да, эркак зотини кўрганингда ибодан ийманиб кийимингга янада чирманиб, қоматингни билдирмасликка ҳаракат қилардинг?! Бошинигдан солган шойи рўмолинг вужудинга соябон бўлиб, сени ёмон назарлардан асрар эди. Қалампирмунчоқ бўйи келган сочларинг ўрим-ўрим бўлиб этакларинг ўпарди. Ўсма тортилган қошинг гоҳида чимирилиб ҳаёдан дарака берар, сурма сурилган кўзларинг нигоҳи ҳамиша ерга қадалган эди. Ҳатто хонадон аҳлинг олдида ҳам хижоатлатдан қизил югурган гул юзингни тез‑тез рўмолинг учи билан ёпишга уринишинг сенга жуда ҳам ярашар эди. Бугунгидек кунда юз турга кирмасанг‑да, кўзлар сени томошо қилиб чарчамас, назокатингдан кўнгил зерикмас, латофатингга диллар тўймас эди. Сенинг васфингда достонлар битилар, асарлар ёзилар, аммо таърифингни айтиб тугатиб бўлмас эди. Аммо Бугун‑чи? Бугун ҳолинг қандай экан? Инсоф билан бир ўзингга боқ! Жаннатмакон бу ватанинг тинч, осуда. Эркинг ўз қўлингда. Неъматларга буркангансан. Шундай бир яхши замонда Сенга не бўлди? Кўз тегдими? Ё кимнингдир қасди бор эканми сенда? Ийманиб тортадиган кўйлагинг, билакдек тимқора сочларинг, ҳаёдан қизарган юзларингдан асар ҳам қолмади. Катталарга мурожаат қилгандаги босиқ овозинг, жуфтинг билан суҳбатлашгандаги майин товушинг қани? Болангга алла айтгандаги сеҳрли сасинг қаён кетди? Ҳар қанча кулги келганда ҳам аста жилмайиб табассум қилиб қўйишларингни қерга йўқотдинг? Бугун сени таний олмаяпман. Ҳа деса, шанғиллашга тушасан. Бўлар‑бўлмасга хохоҳлаб кулганингда одамзод қолиб, шайтон ҳам ҳуркиб кетади. Сенга не бўлдики, бировнинг етими у ёқда турсин, ўз туққан боланг ҳам на бағрингга, на кўнглингга сиғади? Бир тарафда бешикни, бир тарафда дунёни тебратган нозик ва момиқ қўлларинг бугун чегараларда қоп‑қоп юкларни ташиш билан банд. Во ажаб, ҳийла найрангларинг-чи? Буни айтиб адоғига етиб бўлмайди. Сенинг макринг олдида Юсуфнинг соҳибалари лол қолади! Менга айтгинчи, нега энди қаттол йўқликка чидаган ўзбекойим бугун дунё матоҳига тўймайдиган бўлиб қолди? Дарду ғаминг мол-сарпо йиғиш, мақсадинг уй-тўй, кезар ерларинг бозор бўлиб қолди? Йиллаб жуфтини кутган вафодор сен эмасмидинг? Нега энди эрингдан кўнглинг тўлмай унга хиёнат қилишга ўтиб кетмоқдасан? Ростини айт‑чи, юртингдаги шармандаликларинг етмагандек, чет элларга бориб танагни сотишга ким мажбур қилмоқда сени? Ўзбекойим! Мен сени таний олмаяпман! Нодираларинг қани? Увайсиларинг, Анбар отинларин, Зебинисоларинг қани? Энди уларни орангда кўрмаймизми? Наҳот ўтмишингдан ибрат олмайсан! Наҳот келажагингни ўйламайсан? Кел, азизам, бир муддат менга қулоқ тут, сен билан дилдан суҳбатлашай! Ижозат берсанг, сенга дилдан насиҳат қилай! Аввало Аллоҳ таолога тавба қилгин! Тавба эшиги доимо очиқдир, билсанг! Аллоҳ билан бўлган алоқангни ислоҳ эт! Ўзингга бўлган муносабатингни тўғирла, ўзингга зулм этма, ўзингни раҳм қил! Ўзлигингга қайт! Оиланг, қариндошларинг ҳаққини адо эт. Яқинларинг, қўшниларингга яхшилик қил. Ватанинг учун фидокор бўл. Ўқи, ўрган, бирор соҳани эгалла ва билганларингга садоқатли бўл. Билгингки, бу муборак юртнинг яна қайта тараққий топиши Сенинг ўзлигингга қайтишингга боғлиқ. Ўзбекойим, нафақат юртинг, бутун олам Сенга кўз тикиб турибди, бор умиди Сендан. Сен бу ожиз инсониятни нажот сари олиб чиқишга қодирсан, уларни ноумид қўйма! Инсон бир қилган ишини яна қилиши осон. Сен яна бухорийлар, шошийлар, термизийларни дунёга тақдим этишинг керак. Аллоҳ ҳаққи ўтиниб сўрайман, умматингга яна ўшандай дарғаларни бахш айла. Роббимдан бу йўлда сенга сабот ва тавфиқ сўраб қоламан.\nОдинахон Муҳаммад Содиқ Қизларжон китобининг тақдимот маросимидан\n«2 декабрь – халқаро ногиронлар куни» муносабати билан байрам тадбири уюштирилди\n23:49 / 31.01.2017 3542\n08:41 / 20.01.2017 2336\n05:11 / 18.11.2016 2828


Қирғизистонлик 25 ёшли Назирбек қўлсиз кунига 1000 сомгача пул ишлаб топишни ўрганди\n16:45 / 16.09.2015\nНазирбек бир қўлсиз дунёга келган, иккинчи қўлининг эса бармоқлари йўқ. Ҳозир Назирбек 25 ёшда ва у замонавий дунё шароитида кун кечиришни ўрганди.\nTurmush қирғиз сайти мухбири билан бўлган суҳбатда 25 ёшли йигит таслим бўлмаслика қарор қилгани ва туғма ногиронлигига қарамасдан, қишлоқ тумани маркази Масида компьютер техникаларини созлаш марказини ишга туширганини сўзлаб берди. Ўз техникасини таъмирлатиш истагидаги Назирбек мижозлари сони мунтазам ортиб бормоқда.\n“Болалигимдан компьютерларга қизиқишим баланд эди, 2008 йилда эса мен уларни таъмирлашни бошладим. Бу ишни оз-оздан ўзлаштириб, сўнгра ўз устахонамни очдим”, – деди у.\nНазирбек компьютер таъмирлаш учун махсус таълимни эгалламаган. Оилавий шароитларига кўра дастурчилик бўйича олий таълим муассасасидаги ўқишини бир йилдан сўнг давом эттирмасликка қарор қилган Назирбек, гарчи мутахассислик дипломи бўлмаса ҳам, компьютер ҳақида ҳаммасини билишини таъкидлаб ўтди.\n25 ёшли Назирбек Қочқор-Ота шаҳрида ҳам устахона очишни режалаштирган. Унинг фикрича, шаҳарда кўпроқ киши яхши устага эҳтиёж сезаяпти. “Ҳозир компьютер технологиялари асри, бизда эса компьютер ва ноутбукларни сифатли, арзон нархларда таъмирлайдиган усталар кам. Биз вақт билан ҳаракат қилишимиз керак. Ҳозирда шундай кунлар бўладики, 5-6та компютер ва 5-6 принтерни созлашимга тўғри келади. Шу иш орқасидан кун кечираяпман. Буни менинг асосий касбим деса ҳам бўлади. Топаётган пулим ўзим ва мен энг каттаси бўлган оилам учун етарли. Мендан кейин яна уч укам бор. Шундай яшаяпмиз”, – деди уста.


"Насаф" дарвозабонининг жароҳати жиддийми? Клуб шифокори жавоб берди\n29 июнь, 2021, 13:20\nТеглар:ФК Насаф | Суперлига\nЭргашевга соғлик тилаймиз.\nЎзингизга маълум, кеча “Қўқон-1912” – “Насаф” учрашувининг 75-дақиқасида дарвозабон Умиджон Эргашев мезбонлар футболчиси Шохназар Норбеков билан тўқнашиб кетиши натижасида тез тиббий ёрдам машинасида майдонни тарк этган эди.\nУмиджоннинг ҳозирги аҳволи ҳақида жамоа шифокори бизга ахборот берди.\n“Умиджон Эргашевга дастлабки тез тиббий ёрдам кўрсатилган. Унга бош миянинг енгил чайқалиши ва лаб соҳасининг йиртилиши ташхиси қўйилди. Умиджон ҳозир жамоамиз билан бирга ва аҳволи қониқарли даражада. Эргашев яна бир бор тиббий кўрикдан ўтказилади ва шундан сўнг муолажалар тайинланади”, дейди - Маъруф Бердиев.\nБиз ҳам Умиджон Эргашев тезроқ соғайиб, жамоамиз сафига қайтишини тилаб қоламиз, - дейилади “Насаф” клуби матбуот хизматининг хабарида.\nҚойил шифокор хам Бердиев экан\n"Насаф" "Машъал"ни йирик ҳисобда енгди ва кичик таътилга чиқди\n"Насаф" про-лига вакилини аяб ўтирмади\nРўзиқул Бердиев: "Мухлисларсиз футбол завқини йўқотаркан"


ЎзА - Дзюдо: Лутфуллаев олимпиада рейтингида тўрт поғонага юқорилади, Юсупов эса кучли элликталикка кирди\n30.07.2019 12:18:03 Чоп этиш версияси\nДзюдо: Лутфуллаев олимпиада рейтингида тўрт поғонага юқорилади, Юсупов эса кучли элликталикка кирди\nБироқ, ҳамон Алишер Юсупов олимпиада йўлланмаси зонасидан анча олисда\nХорватиянинг Загреб шаҳрида ўтказилган Гран-при турниридан сўнг Халқаро дзюдо федерацияси дзюдочиларнинг янгиланган олимпиада рейтингини эълон қилди.\nЭътиборлиси, унда 60 килогача вазн тоифасида Загреб Гран-приси ғолиблигини қўлга киритган ҳамюртимиз Шарофиддин Лутфуллаев ўз ҳисобига 700 очкони қўшиб қўйди ҳамда энди у 2 207 очко билан олимпиада рейтингида 4-ўринга кўтарилиб олди. Лутфуллаев ушбу вазн тоифасида рейтинг пешқадами бўлиб турган россиялик Роберт Мшвидобадзедан атиги 534 очкога ортда қолмоқда. Буёғига Шарофиддин бўшашмаса бўлгани, Токио олимпиадаси йўлланмаси чўнтакда деяверинг.\nШунингдек, Загреб Гран-присида 100 килодан оғир вазн тоифасида бронза медалини қўлга киритган яна бир полвонимиз Алишер Юсупов эса рейтингда яхшигина кўтарилишга эришди. У янгиланган рейтингда 356 очко билан 49-ўринга чиқиб олди. Аввалги рейтингда Алишер ҳатто юзталикда ҳам йўқ эди. Шунга қарамай Юсупов ҳали Олимпиада йўлланмаси зонасига кириши учун анча тер тўкишига тўғри келади.\nҚолган дзюдочиларимизнинг олимпиада рейтингидаги ўринлари билан танишинг:\n4(8 аввалги рейтингдаги ўрни). Шарофиддин Лутфуллаев – 2207 очко (йўлланма зонасида)\n43(49). Диёрбек Ўрозбоев – 490 очко (йўлланма зонасида эмас)\n50(45). Кемран Нуруллаев – 415 очко (йўлланма зонасида эмас)\n1. Херлен Ганболд (Мўғулистон) – 2595 очко\n21(21). Сардор Нуруллаев – 974 очко (йўлланма зонасида)\n25(24). Шаҳрам Аҳадов – 919 очко (йўлланма зонасида)\n46(66). Муҳриддин Тиловов – 512 очко (йўлланма зонасида эмас)\n1. Артур Маргелдион (Канада) – 2588 очко\n13(10). Ҳикматилло Тўраев – 1356 очко (йўлланма зонасида)\n53(50). Ғиёсжон Бобоев – 410 очко (йўлланма зонасида эмас)\n1. Саид Муллаи (Эрон) – 2583 очко\n36(34). Шарофиддин Болтабоев – 705 (қитъавий квота)\n63(61). Давлат Бобонов – 323 очко (йўлланма зонасида эмас)\n25(24). Муҳаммадкарим Хуррамов – 891 (йўлланма зонасида)\n6(6). Бекмурод Олтибоев – 1724 очко (йўлланма зонасида)\n49(100+). Алишер Юсупов – 356 очко (йўлланма зонасида эмас)\n34(36). Диёра Келдиёрова – 665 очко (йўлланма зонасида эмас)\n36(33). Гулноза Матниязова – 600 очко (йўлланма зонасида эмас)\nДарвоқе, агар битта вазн тоифасида бир давлатлар икки ёки ундан ортиқ дзюдочи олимпиада йўлланмаси зонасида бўлса, у ҳолда қайси спортчи Олимпия ўйинларига бориши масаласини МОҚ ва спорт федерация ҳал қилади. Спортчиларга эса олимпиада рейтингини йиғишнинг сўнгги муддати 2020 йил 25 май этиб белгиланган.


Дилмурод Саййид: “Бизда қонун ишламас эди” – mulkdor.com\nДилмурод Саййид: “Бизда қонун ишламас эди”\nFebruary 12 2018, 07:02 Бирдамлик Халқ Демократик ҲаракатиЖамиятИнсон ҳуқуқлариКоррупцияМақолаларЎзбекистон\nСуратда: Дилмурод Саййид ва Гулзамон Акбар\n9 йил қамоқда ноҳақ ўтирган журналист Дилмурод Саййид билан суҳбат.\nГулзамон Акбар: Озодлик муборак бўлсин, Дилмурод ака!\nДилмурод Саййид: Раҳмат,синглим!\nГулзамон Акбар: Эсон-омон қамоқдан ҳам чиқиб олдингиз. Худо сизга умр берсин,бахт берсин!\nДилмурод Саййид: Раҳмат,раҳмат,синглим,Худо сизни,сизларни ҳам кам қилмасин!\nГулзамон Акбар: Дилмурод ака,биз (Қаҳрамон Маҳмуд,Рўзибой Азимий, Дилфуза Лангар) узоқ Америкада яшаб,ишлаётган “Бирдамлик Халқ Демакратик” ҳаракати раиси Баҳодир Хон Туркистоннинг саломи ва табригини сизга етказишга келдик.\nДилмурод Саййид: Баҳодир Хон Ўзбекнинг жонкуяри, валломат инсон! Тўғри сўз, холис инсон!\nГулзамон Акбар: Умр йўлдошингиз ва қизингизни авто ҳалокатга йўлиқиши муносабати билан сизга таъзия билдирамиз. Худо ўз раҳматига олсин! Жойлари жаннатда бўлсин! Барча алам, изтиробларингиз кечмишда қолсин, илоҳим.\nДилмурод ака, агар рухсат берсангиз,суҳбатимиз ўша сизни туҳмат билан қамалишингиз ҳақида бўлади.\nДилмурод Саййид: 22 феврал куни Тошкент шаҳар Департамент ходимлари кутилмаганда эшигимиз олдида пайдо бўлишди. Салом-аликдан кейин мен ”Тинчликми,нима гап?” деб улардан сўрадим. Улар “Бирон-бир валютага аралашган жойингиз борми?”, дейишди саволимга савол билан. “Йўқ” дедим. ”Узр, бироз вақтингизни оламиз, биз билан юришингизга тўғри келади” дейишди ва мени ўзлари билан бирга олиб кетишди.\nТунги соат ўн биргача мени тутиб туришди. Нега? Сабабини ўзлари ҳам билишмайди. Самарқанддан одам келгач, мени нимага ушлашганини билишди.\nВоқеа шундай бўлган.2004 йилда менинг олдимга Жомбой туманидан колхозчилар келишди. Иш ҳақларини еб кетишгани, қанча сўрашса ҳам беришмаётгани ҳақида арз қилишди. Мен журналист сифатида Жомбойга бордим. Колхозчиларнинг арз- додларини,уларга қилинган ноҳақликларни холис ўргандим. Колхозчилар ҳақ бўлиб чиқишди.Шундан кейин бу ноқонуний ишларни “Қишлоқ ҳаёти” газетасида ёритдим. Натижада колхозчиларнинг ҳақлари тўланди. Уларнинг ҳақларини еган раис ишдан ҳайдалди, жиноий жавобгарликка тортилди. Ҳоким муовини ҳам ишдан четлатилди.\nШундан кейин Маъруф ака деган янги раис билан “Aдвокат пресс” ўртасида шартнома туздик. Обуна ва яна уларнинг қонуний ҳуқуқлари ҳимояси учун. Аммо кўп ўтмай колхозлар тарқади. Уларнинг ўрнига фермер хўжаликлари ташкил қилинди.Шунга қарамай, Маъруф акалар билан салом-алигимиз йўқолмади,бирон ҳуқуқий масалада тушунмовчилик бўлса, бизга мурожаат этиб туришда давом этишди.\nКейинча, ”Эзгулик” жамияти номидан фаолият олиб бордим. Ўнта фермер бизга ариза билан мурожаат қилишди: ”Бизга тегишли бўлган жойларимизни тортиб олишаяпти…”\nГулзамон Акбар: Аслиддин Ўринбоев деган киши ким? Суд ишингиз билан боғлиқ тарқатилган хабарларда шу одамнинг фамилияси кўзга ташланган эди.\nДилмурод Саййид: Аслиддин Ўринбоев МТПнинг раиси,фермерларни техника билан таъминлаш,яна баъзи масалалар бўйича ваколат эгаси.\n“Ўринбоев экин майдонларимизни ноқонуний равишда ўзлаштириб олаяпти ва ўз яқинлари билан бу ерларга уйлар қурияпти” дейилади. Аризада яна унинг бошқа кирдикорлари ҳам ёзилади. Мен шу масалаларни ўргандим. Техникаларни сотиб юборган деган жойлари бор.Ҳаммасини ўргандим. Ҳокимиятдан, Ички Ишлардан вакил талаб қилдим. Солиқ бўлимидан вакил келмади,қочди.Ҳамма ишни тайёр қилиб,ҳужжат қилиб, топширдик. Уларга нисбатан суруштирув ишлари бошланди. Ўнта фермер менга ишонч қоғози берган. Мана шу фермерлар ўз ҳуқуқларини ҳимоя қилиш учун мени чақирди. Туман Ички Ишлар бўлимидан терговчи Олим Тоҳиров деган майор бизга ёрдамлашган бўлди. Фермерлар билан бирга мен унга шу ишончномадан кўчирмалар бердим.\nЎша Ўринбоев мен билан учрашмоқчи бўлган. Мен айтдим: Учрашавераман. Фақат бир-бирлари билан келишиб ишласалар бўлди. Қонун асосида. Ҳеч кимга ёмонлик қилиш ниятим йўқ. Яраштирув деган нарса бор бизнинг қонунларимизда. Агар булар ярашиб кетса, мен хурсанд бўламан.Чунки, Тошкентдан келиб бизнинг орамизни бузиб кетди, деган гапдан кўра яхши-да, бу. Улар бир жойнинг одамлари ахир.Фақат қонун доирасида иш олиб боришса бўлди.\nШу масалада мен билан учрашиши керак бўлган одам, бир кун олдин бориб ариза ёзиб келган. Менга яна тўрт кишини қўшиб: ”Мендан ўн беш минг доллар, сўраяпти”, деган. Орамизда, умуман пул ҳақида гап бўлган эмас, Ўринбоев билан кўришдик. Келишсаларинг яхши, тўйларинг бир, маъракаларинг бир, бола – чақаларинг бир жойда мактабда ўқийди, дедим. Қуда –андасизлар, ярашинглар, мен бу ерда холис одамман, дедим. Фермерлар кўнмадилар. Ишдан кетамизми, қоламизми, охиригача курашамиз, – дедилар, – сизга ишонч билдириб қоғоз бердикми, охиригача туринг. Ўша менга ариза берганларидан биттасининг қизини Ўринбоев қўлга олади. У билан ресторанда ўтиради:\n-Отанг овозини ўчиргани билан Дилмурод Саййид бор, -дейди, -улар ўзаро нимани гаплашган, бу менга қоранғу. Шуниси маълумки, Ўринбоев қизга 10 минг доллар берган.\nГулзамон Акбар: Қизнинг исми Маликами?\nДилмурод Саййид: Йўқ. Марғуба Жўраева деган қиз. Уни пул билан ушлашган. Дилмурод Саййид топшириғи билан келдим, деган кўрсатмани олишган. Ўша кўрсатма бўйича мени олиб бориб қамашган.\n22 февралда қамашган бўлса, 24 февралда Марғуба Жўраева билан юзлаштириш ҳаракати бўлган. Шу юзлаштириш ҳаракатига бориб турганимда менга адвокат бўлиб Руҳиддин Комилов, Ҳасан Маҳбубовлар келишди ва ўша департамент биносида ёнимда туришди. Уйдан телефон қўнғироғи бўлди, уйни тинтув қилаяпти, деди. Беш яшар қизчамни горовга олишга ҳаракат бўлган. Бу ҳақида ўша вақтлари батафсил маълумотлар ёйинланган. Тўполон бўлган. Марғуба Жўраева билан юзлаштириш вақтида: “мени мажбур қилишди Дилмурод Саййидга қарши кўрсатма беришга”, деб тўғрисини айтди. Шундан кейин унинг ўзини ҳам 11 йилга қамаб юборишган.\nТергов жараёни кетаётганда Ўринбоев билан мени юзлаштириш ҳаракати бўлган. “Дилмурод Саййидга пул бериш фикри кимдан чиқди?”, деган саволга Ўринбоев мендан чиқди, деган. Шу кўрсатмаларини судга айтган.\nЭнг аламлиси, бундан кейин юз берди. 2004 йил ҳокимнинг биринчи муовини билан раис жавобгарликка тортилгани ҳақида юқорида айтган эдим. Судга уларни тортишган. Улардан Дилмурод Саййидга 5 минг доллар бердик деган хат олишган. Фермерлар мени танишишидан тонишган. Кўриниб турибди, уларни мажбур қилишган. Қандай? Билмайман…\nТерговчи ҳам, судя ҳам менга: ”Ака бизни тўғри тушининг, биз солдатмиз…”,-дейишди.\nВилоят прокуротураси мени ишимни олиб борди.\nУ ерда Суҳроб деган йигитга айтдим: – Сен ёмон болага ўхшамайсан,165-модда – товламачилик, 228- модда ҳужжат сохтакорлиги, шу моддаларни, иккита айбловни ёнма-ён қўйиш мумкинми? Менга шуни тушунтириб бер.\nГулзамон Акбар: Сизни жавобгарликка тортишда асл мафаатдорлар кимлар? Бунчалик судлар ишининг сохтакорлиги ортида кимлар туришган?\nДилмурод Саййид: Бунақа масалалар фақат мен билан бўлган эмас. Бунинг орқасида турган мафаатдорлар бор. Мен фермерлар аризаси орқали кўтарган масалалар йирик-йирик. Масалан, умумий мактаб ўқувчиларига қарашли стадион ўртасидан узунасига кесилиб, ярми ҳеч бир ҳужжатсиз сотилган. Ёки болалар юқумли кассалликлар касалхонасига ажратилган 3 гектарни ҳам сотишган. Болаларга кўкат экиб, касал болаларга текин тарқатиши керак бўлган жойни ҳам сотишган. Бу ерда солиқ тўланмайди. Икки гектар ердаги тутзорни кесиб олиб сотиб юборишган. 3 гектар теракзорни сотиб юборишган. Шу фактларнинг бутун ведио лавҳаларини, ҳужжатларини топширганмиз…\nГулзамон Акбар: Ҳозир улар қаерда?\nДилмурод Саййид: Улар 2015 йил декабр ойида озодликка чиқишди.\nГулзамон Акбар: Сиз Самарқанд вилояти судида жавобгарликка тортилгансиз-а? Ўзингиз қаерда туғилгансиз?\nДилмурод Саййид: Мен Тошкент шаҳрида туғилганман. Иш Жомбой туманида кечди, деб ҳужжат қилинди.Тергов вилоят прократурасида ўтди.Тойлоқ туманида эса суд бўлди. Бундан ўзингиз хулоса чиқариб олинг.\nГулзамон Акбар: Сиз адолат учун курашгансиз, Дилмурод ака. Буни юрт билади. Кўп ҳақсизликларни кўрдингиз ҳаётда, журналист ва ҳуқуқ фаоли сифатида шуларни кўтариб чиққансиз. Мамлакатдаги бўлаётган воқиаларни бежамай, холис ёзгансиз. Шунга қарамай, сизни қамаб юборишди. Ҳаққа кун йўқ экан-да.\nДилмурод Саййид: У замонда шундай эди.\nГулзамон Акбар: Биламан, Ўзбекистонда қамоқхоналар кўпайиб кетган. Нима учун? Халқни қўрқитиш учун эмасми? Халқ қўрқса, унинг қулоғи тинч бўлиши учун эмасми? Ўн минглаб бегуноҳ одамлар, жумладан ёзар, журналистлар ёлғон, туҳмат, шантаж билан қамоққа олинди. Ёнимизда ўтирган акамиз Аъзам Турғунов ҳам ашшадий туҳматнинг қурбони бўлган. Наҳотки тепада ўтирган бошимиз бу ноҳақликларни билмаса?\nДилмурод Саййид: Билганда қандоқ.\nГулзамон Акбар: Президент Шавкат Мирзиёев куч ишлатар тизмларига берилган чексиз-чегарасиз қонунга хилоф ҳуқуқларни, менинг назаримда тартибга солаяпти. Қутирган, коррупцияга ботган, қўллари қон генералларни қонун доирасида жазолаяпти. МХХ раисининг ишдан олиниши ҳам буюк воқеа бўлди. Ноҳақ қамалганларни озодликка чиқаришда ҳам президент жонкуярлик қилаяпти. Буни мен сизнинг мисолингизда ҳам кўриб турибман.Сиз Шавкат Мирзиёев ҳақида нималар деёласиз?\nДилмурод Саййид: Одамларга ноҳақликлар бўлганини, уларни ноҳақдан қамалишларини шахсларга боғлаш керак эмас. Бизнинг қонунларимиз энг инсонпарварроқ, энг адолатли қилиб ёзилган. Лекин, қонунлар жойида ишламади. Қатъий қилиб айтаман, ишламади. Мен барча мақолаларимда одамларни қонунни билишликка чақирганман. Билганларини ҳам талаб қила олишликка чақирганман. Юқорида ўтирган ваколат эгалари, раҳбарлар буни билишган. Ҳатто ”Адвокат пресс” газетамизнинг охирги сонидан битта олдингисида “Ижроси йўқ қонун таназзул асоси” сарлавҳали мақолам ҳам айнан шу мавзуда бўлган… Мансабдорлардан ташқари халқнинг ўзи ҳам қонунларни ўрганиши керак. Билиши керак. Тепадагиларнинг кўпи одамлар қоннуни билиб қолишларидан қўрқишади. Бизга ўхшаган биладиганларини қамаб юборишди, ёки ўлдириб юборишди, ёхуд четга чиқиб кетишга мажбур қилишарди. Қамоғу қийноқлар билан қўрқитишарди. Менинг айбим ҳам шу эди. Бунақа мисоллар жуда кўп. Аъзам Турғунов, Солижон Абдураҳмонов акалардек ҳуқуқшуносларни ҳатто, ичкарида ҳам тинч қўйишмади, назоратда бўлдик.\nЎттизинчи йиллар қайтарилди.Тарихий Репресия воқеаси қайтарилди. Мен бу билан ўзимни зиёли қатламга тегишли демоқчи эмасман. Ўша Усмон Носир, Чўлпонларга қилинган жабр-зулмнинг моҳияти бизга ҳам қилинди.\nҚамоқхоналарнинг кўплигига келсак, гап кўплигида эмас, сифатида.\nМен уч марта қамалганман. 2000 йилги қамоқхоналарда 1500 маҳкумга мўлжалланган жойда 5000 тагача одам ўтирган. Шароит ўта оғир эди. Касаллар ҳаддан ташқари кўп эди.\n2001 йилда либериаллаштириш амалга оширилди:\n1) Қамоқхоналарда маҳкумлар сони сезиларли камайди.\n2) Ҳеч ким бормайдиган жойларда арзон ишчи кучларини яратишди.\n3) Инсон ҳуқуқлари билан боғлиқ масалада ижобий эътиборга эришилди.\nГулзамон Акбар: Қийноқлар масаласи-чи? Ичкарида ҳам коррупциями?\nДилмурод Саййид: Мен бировга, масалан, ҳеч нима бермадим, кейин қамоқхонада пул айланмайди. Қийноқлар масаласига келсак, 2016 йилгача бўлган, бўлганда ҳам жуда даҳшатли қийноқлар бўлган. Ҳамма жойнинг ўз тош- тарозиси бор.\nГулзамон Акбар: Қонун доирасидами?\nДилмурод Саййид: Қанақа қонун? Кўчада ишламаган қонун, ичкарида ишлайдими? Мана Аъзам ака 9 йилдан ошиқ ўтирди. Мен ҳам 9 йил ўтирдим. Бизни сақлаганда “ғирт тартиббузар, бу одамларга умуман, инсонпарварлик далолатномасини қўллаб бўлмайди”, дейишган. Бизларни олиб бориб ёқиб юборадиган даражада бўяб ташлашган.\nБизни сақлаб ўтиришгани учун биз мелисаларга “раҳмат” дейишимиз керак эмиш. 2016 йилгача аҳвол шу эди.\nГулзамон Акбар: Шундай гаплар юрадики, битта махбусга бешта қўриқчи…\nДилмурод Саид: Бу энди муболаға гап. Лекин сунъий даражада штатларнинг ошиши кузатилган олдинлари.\nЯна бояги саволга жавоб, четлаб кетдик. Қийноқлар масаласида шахсан мени кўп қийнашди демайман. Лекин кўзим билан кўрганларимни тил билан айтиш ўта оғир. Диний моддалар билан қамалганлар даҳшатли қийноқларга солинади. Айниқса, 36-колония билан Сангороддаги қийноқларни кўриб, наҳотки инсон шунчалик чидамли деб юборганман. Ўша пайтида ҳам “омон- омон, сабр”, дейишарди. Мен битта, иккитасини айтсам “Дилмурод акам энди чиқиб олиб очко олиш учун гапираяпти” дейиши мумкин. Намоз ўқиб ўтирган одамни бир ўзи ёлғиз эътиқодда бўлиши мумкин. Уни саждага бош қўётганда орқасидан қаттиқ тепиб кетишади. Калтаклайди.Яна бир хиллари, сал маъданиятлилари узр сўраб ҳам қўйишади. Биз бўйруқни бажараяпмиз, дейдилар. Мен айтаман: Сен ёзма шаклда бўйруқни бажараяпсан, Мен Қодирий, Чўлпон, Усмон Носирнинг архивларини ўрганган одамман. Ўшаларнинг ишида ҳам оғзаки бўйруқ берган одамни тополмаганман. Сизлар ёзма ижро этаяпсизлар.\nБизда шундайки, қонун бу ёқда қолиб, бўйруқни бажариш ривожланиб кетган.\nГулзамон Акбар: Табиб табиб эмас, бошидан кечирган табиб, дейишади. Сиз мана у ёқни кўриб қайтдингиз.Одамлар ноҳақдан қамалмасликлари учун суд жараёнларида нималар қилишлари керак? Ноқонуний қийноқлар бўлмаслиги учун-чи? Бугунги ислоҳатлар жараёнида қандай таклиф, фикрлар бера оласиз?\nДилмурод Саййид: Уйимни тоза тутишим учун уйимни бузиб ташлашим шарт эмас. Керакли жойларни артиб, тозалаб турсам бас, етарли.\nБизда адолат бўлиши учун ҳақиқатан жиноят қилган бўлса, у озодликдан маҳрум бўлаяпти, инсонийлигидан эмас.\nКейин одамларнинг ўзларида ҳам лоқайдлик бор. Деярли бу ҳар бир соҳада ҳам кўзга ташланади. Масалан, журналистларнинг ораларида ҳам уқувсизлар, қўрқоқлар, замонасозлар, маддоҳлар бор. Булар билан ўзбек матбуоти ўсмайди. Журналист ҳақни, фақат ҳақни ёзиши лозим. Йўқса, уларнинг думларига тепиш керак! Президент сиёсати шунга олиб келади, деб ўйлайман. Ёлғонни на элга, на давлатга фойдаси бор.\nМени ҳимоя қилиши керак бўлган “Ҳуррият”газетаси ўзида менга ёлғон мағзава ағдарилган материалларни чиқармасликлари керак эди.\nЖомбойдаги текшурув тўғрисида “Постда”, ”Ҳуқуқ”, ”Ҳалқ сўзи”, ”Солиқ ва дунё” газеталарига ҳамма ҳужжатларини топширганман.\n“Эй,Дилмурод акани билардик-ку, текшириб кўрайлик-чи, дейишмаган. Мен иддао қилаётганим йўқ. Лекин тушунчаси ҳаминқадар бўлган журналистларни кўпайиб кетганини айтаяман.\n2007 йил ёйинланган туҳматли мақола баҳонасида маҳаллада мени муҳокама қилишаяпти. “Саволлар борми?”дейишса,бирон киши “миқ” этмайди.\nБиттаси қўл кўтарди.”Махалла” газетасининг бош муҳаррири муовини экан. Тош отишга уриниб кўрди. Ваҳоланки, мен уни шу бугунгача мутлақо таниган эмасман!.. Яна бир масала, қонун устуворлиги борасида.\nЯъни, ҳозирда адвокатлик ишларида фақат юридик маълумоти борлар ишлаяптилар.\nГулзамон Акбар: Бу яхшими?\nДилмурод Саййид: Нимаси яхши?! Масалан, касал вафот этиб қолсаю, врач маҳкамага тортилса, тиббиётдан мутлақо хабарсиз юрист адвокат унинг ҳуқуқларини қай йўсинда ҳимоялай олади? Демоқчиманки, Қонунчилигимизда бўлган “Ишончли вакил” мақомини адвокат билан тенг ҳуқуққа эга бўлиши кафолатлаб қўйилиши керак. Зеро, мамлакат Конститутцияси ҳам, Инсон ҳақларига оид Умумжаҳон Декларацияси ҳам бу мақомни ёқлайди!!!\nБу борада хорижий давлатлар тажрибаларига ҳам амалий ёндашмоқ зарур:\nХорижий мамлакатларда адвокатлар битта иш олдими, ўшани охирига етказиб, бошқа иш олади. Бизда нима қилади? Ўнта иш олиб олади-да, мисол учун, Аъзам аканинг ишини Дилмурод Саййиднинг иши кўрилаётган жараёнда ўйлаб ўтиради. Кейин адвокатлар асосан даллолликка мойил йўл тутиб қолишганди… ”Судга қанча берасан, менга қанча ажратасан? Қаерда тушлик олиб берасан” ва ҳ.к, дейди. Ордерига 30 000 минг сўм тўлайсан, чўнтагига 300 000 минг сўм соласан. Мен бу масалада янглишмасам, 2003 йили “Даракчи”да “Бизни ким ҳимоя қилади?”сарлавҳали мақоламда анча батафсил фикрлар билдиргандим…\nГулзамон Акбар: Одамларнинг тақдирлари, мана, кимларнинг қўлида экан? Адвокатлик соҳасини такоммиллаштириш лозим. Менимча, Президентимиз бу соҳада ҳам ислоҳ қилади.\nДилмурод Саййид: Энг биринчи навбатда ўзбек бир-бирини тушунсин,\nАлихонтўра Соғиний ҳазратлари айтганидек: Ўзбек халқи эрталабки ошга борганидек уюша олса эди, ҳеч кимга қарам бўлиб қолмасди. Биз бу ишни тўғри маънода тушина олсак, шахсий манфаатдан кўра умум манфаатини юқори қўя олсак, қонунларни ҳурмат қила олсак,тарақиётга юз тутамиз. Қонунни билгани билан ҳурмат қилмасак, бекор-да.\nГулзамон Акбар: Бундан кейинги режаларингиз қандай? Сезиб турибман, барибир, яна журналистик соҳангизни давом эттирасиз. Айтинг-чи қайси соҳани кўпроқ кўтариб чиқмоқчисиз? Ўша ерда ўйлаб,кўнглингизга тугиб қўйганингиз бордир?\nДилмурод Саййид: Аввало, турмуш ўртоғим ва фарзандимнинг қабрларини зиёрат қиламан. Кейин соғлигимни тиклаб олишим керак.Кейин ҳужжатларимни тўғрилашим зарур. Энди янада, мустаҳкамроқ, кучлироқ бўлиб ишламоқчиман. Мен тарих соҳасига, таржимонликка ҳам қизиқаман, Худо хоҳласа, ниятлар эзгу, ҳамкорим ҳам, фаолиятим ҳам эзгулик бўлишига интиламан!\nГулзамон Акбар: Аввало, соғлигингизни тиклаб олинг. Сизга яна бир бор сиҳат – саломатлик тилаймиз! Сиз шу “Мулкдор” сайти ижодий жамоаси ва мухлисларига, умуман “Бирдамлик Халқ Демакратик” ҳаракати раҳбари Баҳодир аканинг фаолияти тўғрисида нималар дейсиз?\nДилмурод Саййид: Мен ”Бирдамлик Халқ Демакратик” ҳаракати тўғрисида ҳозирча бирон нима демоқчи эмасман. Лекин, Баҳодир Хоннинг инсонийлигидан, курашчанлиги хусусида қисқача тўхталмоқчиман. Ўз вақтида Американинг Оқ уй қаршисида ноҳақ қамалган мазлумлар учун, биз учун чиқишлар қилганини, биз учун талашиб тортишганини қамоқ ва зонада эшитдик. Ўша йилларда қўрқмай бундай қилишларини мен катта жасорат, деб биламан. Баҳодир Хон Туркистоннинг бошига иш тушганини, отасини туҳматдан қамалганию озодликка чиққанда сирли ўлим топганини ҳам ўша жойларда туриб эшитдик. Шундай оғир кунларда ҳам мазлумлар дардини ўйлаганликлари учун у кишига Худо куч- қувват берсин, омад берсин! ”Мулкдор” сайти ижодий жамоасига чин маънода мулкдор бўлишини Аллоҳдан тилайман. ”Мулкдор” билан Тангри насиб этса, ҳамкорлигимиз бардавом бўлади, деган ишончдаман!


МАСОФАВИЙ ИШ ҲУҚУҚИЙ АСОСЛАРИНИ ТАКОМИЛЛАШТИРИШ МАСАЛАЛАРИ\nБугунги кунда дунё миқиёсида тобора кенг жорий этилаётган масофавий иш тартиби, унинг ҳуқуқий табиати, уйда ишлаш (касаначилик)дан фарқли жиҳатлари ўрганилган. Шунингдек, хорижий мамлакатлар ва халқаро тузилмалардаги мавжуд тажрибанинг айрим жиҳатларини кўриб чиққан ҳолда миллий меҳнат қонунчилигимизда масофавий иш усулини тартибга солиш юзасидан тавсиялар берилган.\nБугунги кун шароитида замонавий иқтисодиётнинг ҳеч бир соҳаси замонавий технологияларнинг таъсиридан, хусусан фаолиятни компьютерлаштиришдан четда қолмайди. Ўз навбатида, иш берувчилар ва ходимлар кундалик фаолиятларида мазкур ҳолатларни ҳисобга олишлари лозим. Мазкур масалаларнинг технологик ва техник жиҳатлари эса ходимларнинг меҳнат фаолиятига бевосита таъсирини ўтказиши, уларнинг меҳнат шартномаларига ҳам ўзгартириш киритиш киритишга олиб келади. Ўз навбатида, меҳнат ва у билан боғлиқ муносабатларни ҳуқуқий тартибга солиш аалиётида рақамли иқтисодиёт ютуқларини янада кенгроқ қўллаш, мазкур жараёнларни қонунчилик даражасида ҳамда иш берувчиларнинг локал норматив ҳужжатларида акс эттириш билан боғлиқ кўплаб саволлар келиб чиқади.\nЖамиятда ахборот технологияларининг тараққий этиши ҳамда электрон ҳужжат айланишининг жадаллик билан жорий этиб борилиши масофадан туриб ишлашга янада кенгроқ имконият яратиб беради. Ахборот технологиялари нафақат иш берувчи ва ходининг реал вақтда масофавий алоқасини таъминлайди, балки иш натижаси билан тезда танишиш имконини ҳам беради. Компьютер технологиялари ва интернетнинг имкониятлари эса ходимга доимий равишда офисдаги иш жойида бўлиш заруриятини камайтиради. Шундай бўлсада, масофавий меҳнатни жорий этишда миллий даражада бандликни тартибга солишнинг механизмларини ҳисобга олиш зарурдир.\nДавлатимиз раҳбари Ш.Мирзиёев ҳам “Тараққиётга эришиш учун рақамли билимлар ва замонавий ахборот технологияларини эгаллашимиз зарур ва шарт. Бу бизга юксалишнинг энг қисқа йўлидан бориш имкониятини беради. Зеро, бугун дунёда барча соҳаларга ахборот технологиялари чуқур кириб бормоқда”, дея таъкидлаб ўтган эдилар.\nШундай экан, меҳнат муносабатлари соҳаси ҳам мазкур жараёнлардан асло четда қолмайди. Бу эса меҳнат қонунчилигимизни рақамли иқтисодиёт шароитларига мослаштириш зарурлигини англатади. Бугун меҳнат қонунчилигимиз масофавий меҳнат муносабатларини тартибга солишга тайёрми? Қандай ўзгаришларни амалга ошириш талаб этилади?\nЎзбекистон Республикаси Меҳнат кодексининг амалдаги таҳририда масофавий меҳнат тушунчаси, уни тартиб солиш қоидалари келтириб ўтилмаган. Бу эса, биринчидан, масофавий меҳнатни турлича талқин қилишга; иккинчидан, масофавий меҳнат шартлари ва шароитларини турлича тартибга солишга олиб келиши мумкин.\nМазкур ҳуқуқий бўшлиқни бартараф этиш мақсадида 2020 йил\n25 мартда Ўзбекистон Республикаси Бандлик ва меҳнат муносабатлари вазирининг 9-2020/Б-сонли буйруғи билан “Карантинга оид чораларни амал қилиш даврида ходимларни масофавий иш усулида, мослашувчан иш графигида ёки уйда ишлашга ўтказишнинг вақтинчалик тартиби тўғрисида”ги низом қабул қилинди. Мазкур Низомга кўра масофадан иш деганда, ходимнинг меҳнат шартномасида кўрсатилган меҳнат мажбуриятларини иш берувчининг жойлашган ҳудудидан ташқарида, бевосита ёки билвосита назоратида бўлган доимий иш жойи, ҳудуд ёки объектдан ташқарида бажариладиган иш усули тушунилади. Бу ерда асосий мезон иш берувчининг жойлашган ҳудудидан ташқарида бажарилган иш олинмоқда.\nМасофавий меҳнатга моҳиятан ёндошадиган бўлсак, унинг иш берувчига ҳам, ходимга ҳам қатор афзалликлари борлигини кўришимиз мумкин. Хусусан, иш берувчи биринчидан, бинони ижарасида; иккинчидан, иш жойини яратиш ва жиҳозлашда; учинчидан, ходимларни яшаши, овқатланиши, ишга келиб-кетиши билан боғлиқ ҳаражатларни тежашига ёрдам беради.\nБироқ шуни ёдда тутиш керакки, юқоридаги ҳолатда ҳам иш берувчи биносида меҳнат фаолиятини олиб боришдаги ҳуқуқий нормалар амал қилишда давом этади. 2020 йил 25 апрелдаги вақтинчалик низомдаги тушунчадан ташқари Ўзбекистон Республикасининг Меҳнат кодексида масофавий меҳнат тушунчаси, уни тартибга солиш усуллари назарда тутилмаган. Хорижий мамлакатлар қонунчилигига эътибор қаратилса, масофавий меҳнат ва уй меҳнати (касаначилик) тушунчалари кўплаб давлатлар меҳнат қонунчилигида ўз аксини топган бўлиб, мазкур икки тушунча ўзаро қиёсланади ва ҳуқуқий жиҳатдан фарқланади.\nХожирий мамлакатларда масофавий иш усулини ифодалаш учун терминологияда ҳам якдиллик йўқлигини кўришимиз мумкин: telework, telecommuting, telejob, flexplace, peripheraljobs, work-at-home, home-basedwork, remotework, eWork ва бошқалар. 2002 йилда Европа Иттифоқи ижтимоий шериклар билан Европа комиссияси ва иш берувчилар ва касаба уюшмалари европа бирлашмалари ўртасидаги масофавий иш тўғрисидаги келишувнинг қатор моддалари алоҳида эътиборга лойиқ. Мазкур қоидаларда нафақат касаначиликнинг хусусиятлари, балки айнан ахборот техноогиялари фойдаланиш билан боғлиқ масофавий иш усули ҳақида тўхталган.\nБугунги кунда ахборот технологияларининг тараққиё этиши, янги хизмат турларини вужудга келтирмоқдаки, уларни ҳуқуқий жиҳатдан тартибга солиш зарурияти амалдаги масофавий меҳнатни тартибга солиш бўйича вақтинчалик низом ва 2006 йилда қабул қилинган низом билан тўла қамраб олинмайди. Шу сабабли Ўзбекистон Республикаси меҳнат кодексида масофавий ва уй меҳнатини тартибга солувчи нормаларни киритиш талаб этилади.\nЯна бир жиҳатга эътибор қаратиш керакки, масофавий иш усули давлат бюджети ташкилотлари учун мос келмаслиги мумкин. Нега деганда улардаги кадрлар билан боғлиқ ишлар Хизматчиларнинг асосий лавозимлари ва ишчилар касблари классификатори асосида тасдиқланадиган меҳнат ҳақ тўлашнинг ягона таъриф сеткаси, штат жадвалига асосланади. Бюджет ташкилотларида ходимларнинг иш ҳақини ҳисоблаш учун иш вақти жадвалини юритиш шарт. Санаб ўтилган меъёрлардан четга чиқиш бюджет интизомининг бузилишига ва натижада ташкилот мансабдор шахсларининг белгиланган жавобгарлигига олиб келиши мумкин. Хусусий ташкилотлар ҳам ҳар бир мутахассис билан масофавий иш усули меҳнат шартномасини туза олмайди. Чунки кўпгина касблар ходимнинг офисдаги ўз иш жойида бўлишлигини талаб этади. МДҲ давлатларидан Россия Федерацияси, Белорус Республикаси меҳнат қонунчилигига эътибор қаратиладиган бўлса, қонун уларда масофавий иш усули билан боғлиқ қоидалар ўз аксини топганлигини кўришимиз мумкин. Шундай бўлсада, хали ҳам қатор масалаларда бўшлиқлар борлиги таъкидланади. Хорижий мамлакатлар тажрибаси ва мавжуд шароитдан келиб чиқадиган бўлсак ишларни масофавий усулда олиб бориш тартибини қонунчиликка киритишда иш вақти, электрон ҳужжат алмашинувида электрон рақамли имзони кенг қўллашни талаб этиши, масаофавий иш усулида ишловчиларнинг ҳуқуқларини касаба уюшмалари орқали ҳимоя қилиш, жамоавий музокараларда иштирок этиш, жамоавий меҳнат низоларини ҳал этиш, унинг трансмиллий ҳарактер касб этиши каби масалалар жиддий эътибор қаратиш лозимдир. Мазкур жиҳатларни инобатга олиниши меҳнат муносабатларини масофавий иш усулини кенг ва самарали олиб боришга кўмаклашиши мумкин.


Чеченистон раҳбари Исроилдан «Шарқий Қуддусдаги қонунбузарлик» учун узр сўрашни талаб қилди - Daryo\n23:09, 10.05.2021 29598\nЧеченистон раҳбари Исроилдан «Шарқий Қуддусдаги қонунбузарлик» учун узр сўрашни талаб қилди\nЧеченистон раҳбари Рамзан Қодиров Исроил полициясининг Рамазон ойида Шарқий Қуддусдаги Ал-Ақса масжиди ҳудудида бўлиб ўтган операциясини танқид қилди, деб ёзмоқда Meduza.\nЎзининг Telegram каналида у Исроилдан «қонунбузарлик» ва «энг мураккаб шаклдаги провокация» учун фаластинликлардан кечирим сўрашни талаб қилди.\nШарқий Қуддусдаги қонунбузарлик зудлик билан тўхтатилиши керак. У барибир тўхтатилади. Бунга шубҳа қилманг. Мусулмонлар масжидга бундай мунтазам, шавқатсиз ҳужумларнинг ва диндорларга бўлаётган тазйиқларнинг тугашини сабр-тоқат билан кутмаслигини ҳамма тушуниши керак. Унутманг, Ал-Ақса барча ислом динига эргашувчилар учун учта энг муҳим қадамжолардан бири ҳисобланади.\nСиз менинг сўзларимни истаганингизча қабул қилишингиз мумкин, лекин биз мусулмонлар ҳеч кимнинг муқаддас зиёратгоҳларимизни топташига йўл қўймаймиз. Агар керак бўлса, биз Ал-Ақсани қутқариш ва ўз эътиқодимиз учун жонимизни аямаймиз.\nРамзан Қодиров, Чеченистон президенти\nАл-Ақса масжиди ҳудудида Исроил полицияси ва фаластинликлар ўртасида тўқнашувлар 7 май, жума кунидан бери давом этмоқда. Тўқнашувлар натижасида бир неча юз киши жабрланди. Қарама-қаршиликлар Қуддус шарқидаги бир нечта фаластинлик оилаларни уйларидан ҳайдаб чиқариш тўғрисидаги суд қароридан кейин бошланди.\nАввалроқ Чеченистон раҳбари Рамзан Қодиров колонияда жазо ўтаётган россиялик мухолифатчи Алексей Навальнийнинг Қуръон тиловат қилмоқчилигини танқид қилган эди.\nЧеченистонда «Қодиров жамоасидан бўлмаган ягона мер» ЙТҲ оқибатида ҳалок бўлди\nЧеченистон раҳбари тинчлик бўйича Нобель мукофотига номзод сифатида қайд этилди\nОАВ: Рамзан Қодиров ва унинг оиласини қўриқлаш учун беш йил ичида бюджетдан 13 млн доллардан ортиқ пул сарфланган\n22:32, 03.10.2021 95729\n22:57, 01.10.2021 46350\n21:15, 24.09.2021 44557\n09:37 Бугун 527\n09:22 Бугун 4753\n09:00 Бугун 2867\n08:58 Бугун 3652\n23:38, 19.10.2021 59569\n22:19, 19.10.2021 55393\n18:32, 19.10.2021 52133\n09:23, 20.10.2021 50334


Альбер Камю ва унинг “Бегона” китоби 10.03.2017 17:22\n2017 йил 10 март куни Эркин Воҳидов номидаги “Ёш ижодкорлар” клубининг навбатдаги йиғилиши бўлиб ўтди. Муҳокамага француз ёзувчиси, 1957 йил Нобел мукофоти совриндори Альбер Камюнинг “Бегона” асари тақдим этилди.\n“Бегона” асари муаллиф томонидан 1940 йилда ёзилган бўлиб, 1942 йилда чоп этилган. Жаҳон бестселлери, “Ле Монд” журнали таъкидлашича, Францияда энг кўп ўқиладиган китоб ҳисобланади. Асар мотивлари асосида бир қанча телбанамо рок-композициялар ёзилган. 2000 йилда лондонлик социологлар томонидан инглиз эркаклари (сиёсатчи, журналист, ўқитувчи, тижоратчи, талаба, ўқувчи) ўртасида ўтказилган сўровномада “Бегона” асарини “ҳаётларини ўзгартирган асосий китоб” деб қайд этилган.\nКлуб қатнашчилари асар қаҳрамони хулқини тўлқинланиб муҳокама қилдилар, асар мазмуни ҳақида турли хил фикр-мулоҳазалар билдирдилар. Асар мазмуни, унинг ғояси ҳақида турли саволлар юзага келди, шу сабабли клубнинг келгуси йиғилишида А. Камюнинг “Бегона” асари бўйича мунозарани давом эттиришга, унинг ижодини ва танқидий материалларни кенгроқ ўрганишга қарор қилинди.


Гўшт 37 000 сўмдан 75 000 сўмгача. Бозорлардаги нарх-наво маълум қилинди\nҚўмита мамлакат ҳудудларидаги марказий деҳқон бозорларида 2020 йил 28 апрель куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nКузатув натижасига кўра, 1 кг мол гўштининг (суяксиз гўштидан ташқари) минимал нархи, Нукус шаҳрининг «Нукус деҳқон бозори» да қайд этилган (37 000 сўм). Мол гўштининг максимал нархи эса, Чирчиқ шаҳрининг «Чирчиқ деҳқон бозори», Тошкент шаҳрининг «Олой деҳқон бозори» ва «Миробод деҳқон бозори»да кузатилди (60 000 сўм).\nОлиб борилган кузатув натижаларига кўра, картошканинг минимал нархи Фарғона шаҳрининг «Марказий деҳқон бозори»да қайд этилган (2 500 сўм). Максимал нархи эса, Тошкент шаҳрининг «Эски жўва деҳқон бозори» ва «Миробод деҳқон бозори»да (8 000 сўм) қайд этилди.\nКузатув натижасига кўра, пиёз маҳсулотининг минимал нархи Термиз шаҳрининг «Термиз шаҳар марказий деҳқон озиқ-овқат бозори»да (1 200 сўм) рўйхатга олинди. Максимал нархи эса Тошкент шаҳрининг «Эски жўва деҳқон бозори» да кузатилди (4 500 сўм).\nСабзи маҳсулотининг минимал нархи кузатув натижасига кўра, Навоий шаҳрининг «Саховат» бозори, Термиз шаҳрининг «Марказий деҳқон озиқ-овқат бозори» ва «Термиз шаҳар деҳқон озиқ-овқат бозори», Гулистон шаҳрининг «Гулистон деҳқон бозори», Фарғона шаҳрининг «Марказий деҳқон бозори»да (1 000 сўм) қайд этилган. Максимал нархи эса Самарқанд шаҳрининг «Темирйўл деҳқон бозори»да (8 000 сўм) кузатилди.\nТухум маҳсулотининг кузатув натижасига кўра, минимал нархи Самарқанд шаҳрининг «Сиёб деҳқон бозори», «Темирйўл деҳқон бозори» ва «Дамариқ деҳқон бозори»да қайд этилди (6 000 сўм).Максимал нархи эса, Тошкент шаҳрининг «Олой деҳқон бозори»да қайд этилган (13 000 сўм).\nКузатув натижаларига кўра, гуруч маҳсулотининг минимал нархи Нукус шаҳрининг «Нукус деҳқон бозори», Термиз шаҳрининг «Марказий деҳқон озиқ-овқат бозори» ва Гулистон шаҳрининг «Гулистон деҳқон бозори»да рўйхатга олинган («Нукус» навли гуруч 4 000 сўм). Максимал нарх эса Тошкент шаҳрининг «Олой деҳқон бозори» ва «Миробод деҳқон бозори»да кузатилди («Лазер» навли гуруч 18 000 сўм).\nЎсимлик ёғи маҳсулотларининг кузатув натижасига кўра, минимал нархи Андижон шаҳрининг «Янги бозор деҳқон бозори», «Андижон шаҳар марказий деҳқон бозори», Самарқанд шаҳрининг «Сиёб деҳқон бозори», «Темирйўл деҳқон бозори», «Дамариқ деҳқон бозори», Гулистон шаҳрининг «Гулистон деҳқон бозори», Тошкент шаҳрининг «Фарҳод деҳқон бозори» ва «Қўйлиқ деҳқон бозори»да (маҳаллий пахта ёғи (9 000 сўм) кузатилди. Максимал нархи эса Янгийўл шаҳрининг «Ихтисослашган Янгийўл шаҳар деҳқон бозори» ва Тошкент шаҳрининг «Миробод деҳқон бозори»да (кунгабоқар ёғи 14 000 сўм) кузатилди.\nШакар маҳсулотининг кузатув натижасига кўра, минимал нархи Тошкент шаҳрининг «Олой деҳқон бозори», «Фарҳод деҳқон бозори», «Миробод деҳқон бозори», «Эски жўва деҳқон бозори» ва «Қўйлиқ деҳқон бозори»да (5 500 сўм) қайд этилди. Максимал нархи эса Нукус шаҳрининг «Нукус деҳқон бозори»да (6 700 сўм) кузатилди.


Тожик ва ўзбек парламентарийлари Душанбеда ўзаро ҳамкорликни муҳокама қилдилар\nДУШАНБЕ – Тожикистон ва Ўзбекистон парламентларининг етакчи аъзолари 20 ноябрь куни Душанбе шаҳрида икки мамлакат ўртасида парламентлараро ҳамкорликни муҳокама қилдилар, деб хабар беради Asia-Plus.\nЎзбекистон парламентининг қонунчилик палатаси спикери Нуриддинжон Исмоилов ва бошқа депутатлар душанба, 19 ноябрь куни икки кунлик расмий ташриф билан Душанбега келганлар. Бу Ўзбекистон парламенти делегациясининг Тожикистонга илк ташрифи бўлди.\nТожикистонлик депутат Муҳаммадато Султоновга кўра, Исмоилов ва унинг тожикистонлик ҳамкасби Шукуржон Зуҳуров парламентарийлар ўртасидаги яқин муносабатлар икки мамлакатнинг ўзаро иқтисодий, гуманитар ва маданий ҳамкорлигини мустаҳкамлашига умид билдирган.\nЎтган йили Душанбе ва Тошкент умумий қиймати 730 миллион долларлик 180 дан зиёд битим ва шартномаларни имзолади, деб қайд этган Зуҳуров.\nЎзбекистон делегацияси Тожикистон президенти Имомали Раҳмон қабулида ҳам бўлади ва Нурек гидроэлектростанцияси, «TALCO» кабель заводи, Тожикистон миллий кутубхонаси ва Душанбе шаҳридаги «Кўҳи Наврўз» давлат мажмуасига ташриф буюради.


“Келажакка қайтиб” фильмидаги спорт купеси кимошдида сотилади » Скачать музыку бесплатно новинки музыки 2016-2017\n“Келажакка қайтиб” фильмидаги спорт купеси кимошдида сотилади\nКомментариев: 0 Просмотров: 173 Дата: 6-06-2016, 10:12 DeLorean DMC-12нинг охирги эгаси нодир купени кимошди савдосига қўйишга қарор қилди. Бу машина 1983 йилда ишлаб чиқарилган бўлиб, “Келажакка қайтиб” фильми съёмкасида иштирок этган. Купенинг ҳозирги эгаси YouTubeда видеолавҳалари билан танилган Мэтт Фарах бўлади. Кимошдига қўйиш учун автомобилни тиклашга Фарах кўп вақти ва маблағини сарфлади. Ёлланган мутахассислар двигателни қайтадан йиғишди, бутловчи қисмлари ўзгартирилди, симлари ўтказилди. System осмаси қўйилди. Машина онадан туғилгандек янги ва техник кўрсаткичлари расо ҳолга келди. Эслатиб ўтиш керакки, машинанинг биринчи эгаси унда 4023 км йўл босган, кейин гаражида 28 йил ётган. Кейинги эгаси бўлмиш “ютуб”чи Мэтт Фарах сотишдан олдин 3218 км юриб қўйган. Фарах спорткупенинг бошланғич баҳосини 31 минг доллар деди. Аммо бундан-да мўмай пулга сотилиши кундай равшандир. - деб хабар бермоқда Carzone.uz нашри.


Вадим Абрамов: "Янги раҳбарият мен билан ҳам, футболчилар билан ҳам учрашгани йўқ" - Zamin.uz\n07:00 / 13.09.2020\nСуперлиганинг 14-туридан ўрин олган "Бунёдкор" - "Сурхон" (2:1) учрашувидан кейин мезбонлар бош мураббийи Вадим Абрамов ўз фикрларини билдирди.\nБугунги ўйинни осон ютишимиз керакдек эди. Бироқ ўзимизга муаммолар пайдо қилдик ва учрашув охирида бироз асабий бўлди. Умуман олганда ўйинда ғалабага муносиб ҳаракат қилдик.\n- Эшитишимизга қараганда янги раҳбарият футболчилар билан учрашмаган, молиявий муаммолар бор экан. Бу ички муҳитга қай даражада таъсир қилмоқда?\n- Мен ҳозиргача янги раҳбарият билан учрашганим йўқ. Футболчилар билан ҳам ҳеч ким учрашгани йўқ. Муаммолар жуда кўп. Аммо афсуски улар ҳал бўлмаяпти. Йигитлар шу муаммоларга қарамай майдонга тушиб ўйнашмоқда. Умид қиламизки барчаси яхши бўлади.\n- Бир йўла уч ўзгаришни амалга оширдингиз. Янгилар ўйинни кучайтира олишдими?\n- Шубҳасиз, агар ўйинни шундай ёмон тугатган бўлсак ўзгаришлар фойдали бўлмаган бўлади. Аммо айб фақат уларда эмас. Майдондаги футболчилар ҳам янгиларга ишониб қолишди.\n- "Бунёдкор"да пенальтиларни Ғиёсов ва Қобилов амалга оширишади. Бугун эса Нуриев тепди...\n- Шунчаки захирадан майдонга тушган ҳужумчи ўзи ишлаган пенальтини тепишини ўзим хоҳладим. Учрашув охири бўлгани учун шундай қарорга келдим. Афсуски гол ура олмади, аслида бугун мен жуда ёмон ишладим.\n- Айни пайтдаги муаммоларни олиб қарасак иккинчи даврада қайси ўрин учун ва қандай мақсадда ўйнайди?\n- Умид қиламанки муаммолар қандайдир ҳал қилинади. Мен ўзимдан кўра йигитлар учун кўпроқ ташвишдаман. "Бунёдкор" клуби ўзбек футболига ҳали кўп фойда келтиради ва бундай муносабатга лойиқ эмас. “Замин” янгиликларини “Twitter”да кузатиб боринг\nВадим Абрамов: "Бугун жуда ёмон ўйнадик"\n7-03-2020, 21:39, Спорт\nВадим Абрамов: Гуруҳ босқичига чиқишга ҳаракат қиламиз\n22-01-2020, 17:15, Спорт


ФОТИҲА – ҚУРЪОННИНГ ОНАСИ\nФотиҳа сураси Муҳаммад алайҳиссаломга икки марта: Маккада Меърож кечасида, ҳамда ҳижратларидан кейин Мадинада, қибла ўзгартирилганда такроран нозил қилинган. Шунинг учун ҳам бу суранинг бир номи “ас-сабъул-масоний”, яъни “икки бор нозил қилинган етти оятли сура”, ҳам дейилади.\nСуранинг ўнга яқин номлари бўлиб, улардан энг машҳури – “Фотиҳа”, яъни “Очувчи”. Қуръони карим шу сура билан бошлангани учун унга мазкур ном берилган. Ушбу сурада Ислом дини кўрсатмаларининг асосини ташкил этган оятлар келтирилгани учун унга “Уммул-Қуръон”, яъни “Қуръоннинг онаси” номи ҳам берилган.\nАбу Саид Муалла розияллоҳу анҳудан ривоят қилинади:\nРасулуллоҳ соллаллоҳу алайҳи васаллам: “Менинг жоним тасарруфида бўлган Зотга қасамки, Тавротда ҳам, Инжилда ҳам, Забурда ҳам, Фурқонда ҳам бунга ўхшаши туширилмаган. У етти такрорланадигандир. У менга берилган Қуръони азиймдир”, дедилар. Бундан мурод Фотиҳа сурасидир.\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Алҳамду лиллаҳи Роббил аламийн” Қуръоннинг онасидир, Китобнинг онасидир ва етти такрорланувчидир”, дедилар.


100 дан ортиқ ўзбекистонлик болалар Германия клиникаларида даволанади - zarnews.uz\nВилоят болалар кўп тармоқли тиббиёт марказида Германиянинг Friedensdorf International халқаро ташкилотининг малакали шифокорлари томонидан тиббий кўрик уюштирилди.\nСоғлиқни сақлаш вазирлиги ва “Соғлом авлод учун” халқаро хайрия жамғармаси ҳамкорлигида ташкил этилган тадбирда кўрикда, вилоятимиздан ташқари Навоий, Жиззах, Хоразм вилоятлари ва Қорақалпоғистон республикасидан келган таянч-ҳаракат тизимининг туғма ирсий касаллиги, жароҳатлар асоратлари, куйишнинг асоратлари оқибатида жисмоний ҳаракатлари бузилган ҳамда сийдик йўли ва овқат ҳазм қилиш тизимининг туғма нуқсонлари бўлган бемор болалар кўрикдан ўтказилди.\n- Ҳар йили Самарқандга келиб оғир аҳволдаги бемор болаларни танлаб, даволаш учун олиб кетамиз, - дейди лойиҳа координатори Кевин Дальбрух. – Уларнинг айримлари тўлиқ тузалиб кетишлари учун бир неча марта жарроҳлик амалиётидан ўтиши зарур. Ҳамкорлигимиз натижасида ҳозиргача 535 нафар ўзбекистонлик болалар Германия клиникаларида даволаниб қайтди.\n- 2002 йилдан буён мазкур халқаро ташкилот билан ҳамкорлик қилиб келамиз, - дейди “Соғлом авлод учун” халқаро хайрия жамғармаси вилоят бўлими раиси Раҳима Раҳмонова. – Ҳозиргача вилоятимиздан 30 нафар бемор болалар нуфузли клиникаларда даволаш курсларини ўтаб келган. Бу сафар ҳамкорларимиз бешта вилоятдан келган юздан ортиқ болаларни тиббий кўрикдан ўтказиб, юртимизда ўтказиш имкони бўлмаган операцияларни амалга ошириш учун олиб кетади.\nТеглар: Германия болалар даволаниш\nБолаларни алдаш керакми: Сиз бунга қандай қарайсиз?


23:20 / 12.06.2017\n"Немони излаб" мультфильмидаги балиқларни ёдга солувчи ихчамгина BIKI сувости дрони одамларда катта қизиқиш уйғотмоқда. Бу роботнинг ҳаракатлари думли сузгич ёрдамида амалга оширилади. У балиқларни чўчитиб юбормаслик учун ротор аналогларга нисбатан секинроқ ҳаракатланади. Kickstarter шу ҳақдаги мақоласи билан бўлишди.\nBIKI сониясига 0,5 метр тезликда ҳаракатланиб, 60 метргача чуқурликда ишлай олади. У 10 метргача бўлган масофада пульт ёки Android ва iOS операцион тизимдаги смартфон иловалари орқали бошқарилади.\nДрон белгиланган йўналишда мустақил суза олади, шу билан бирга йўлида пайдо бўлган тўсиқларни четлаб ўтишга қодир, уларни аниқлаш учун қурилма махсус датчик билан жиҳозланган. Ҳатто алоқа узилиб қолса ҳам, BIKI дрони GPS-модули ёрдамида старт нуқтасига қайта олади. Корпус тебранишларини компенсация қилиш учун механик барқарорлик тизими кўзда тутилган.\nШунингдек BIKI сув остида 4К-видеоларни тасвирга олиш имконини берувчи махсус фонарчалар билан таъминланган. Хотира ҳажми - 32 Гб, аккумулятор 1,5-1 соатлик фаолиятни таъминлайди.\nBIKI оқ-қора рангларда тақдим этилди, аммо келгусида ранглар палитрасини кенгайтириш режалаштирилган. Ушбу гаджетни 1000 долларга қўлга киритиш мумкин, бироқ Kickstarter'да буюртма бериш анча арзонга - 600 долларга тушади. Бу истиқболли лойиҳага қизиқиш шу қадар кучлики, уни ишга тушириш учун зарур бўлган 20 минг долларнинг ўрнига тўрт карра кўп маблағ йиғишга муваффақ бўлинган.\nBIKI дрони сув остидаги жониворларни кузатувчи олимлар, шунингдек разведкани мақсад қилган ҳарбийлар учун айни муддао бўлиши мумкин. Аслида эса дрон дайверлар ва дам олувчиларга мўлжалланган.\nдрон сув дайвер BIKI


Трамп танқидлар ёмғири остида: «Битта ҳам ўқ узмасдан таслим бўлиш» - Zamin.uz\n18:20 / 17.07.2018\nТрамп танқидлар ёмғири остида: «Битта ҳам ўқ узмасдан таслим бўлиш»\nАҚШ президенти Дональд Трамп ва Россия Федерацияси президенти Владимир Путиннинг узоқ кутилган учрашуви 16 июль куни Финляндия пойтахти Хельсинкида бўлиб ўтди. Айни вақтда Америка жамоатчилиги президент бу учрашувда ишончларни оқламаганидан норози бўлмоқда.\nХельсинкида нималар бўлди?\nАҚШ президенти Дональд Трамп ва Россия президенти Владимир Путин фақат таржимонлар гувоҳлигида ёпиқ эшиклар ортида 90 дақиқа қолишди.\nШундан сўнг сиёсатчилар журналистлар қаршисига чиқишди.\nУнда Дональд Трамп Россия билан муносабатлар ёмонлашуви учун барча айбни АҚШ зиммасига юклади. Мухбир ундан бунда Россиянинг ҳам айби бор-йўқлигини сўраганида, у «ҳа» деди, лекин яна АҚШнинг аввалги ҳукуматига маломат ёғдирди ва Россиянинг «айби» ҳақида гапиришдан қочди.\nУ Россия билан муносабатлар ёмонлашувининг асосий сабаби сифатида Боб Мюллернинг текширувларини келтирди.\nАйтиш керакки, Трампдан олдин Хельсинкига келган АҚШ Давлат котиби, Марказий разведка бошқармасининг собиқ раҳбари Майк Помпеодан Мюллернинг текшируви икки мамлакат муносабатларига қанчалик ёмон таъсир кўрсатгани ҳақида сўрашганди. У эса «йўқ» деганди ва сабабчи Россия эканини айтганди. Хельсинкидаги учрашувдан кейин эса журналистлар ундан изоҳ олишга эришолмаган.\nВладимир Путин Роберт Мюллер текширувида Россиянинг ёрдамини таклиф қилди, хусусан, унинг айтишича, Мюллер Россияга келиб, гумон остидаги Разведка бошқармасининг 12 ходимини сўроқ қилиши мумкин бўлади (Ўтган ҳафтада АҚШ адлия вазирлиги Россия разведка бош бошқармасининг 12 ходимини миллий демократик қўмита, АҚШ демократик партиясининг конгрессга сайловлар бўйича қўмитаси, президентликка номзод Хиллари Клинтоннинг сайлов штаби серверларини бузиб киришди ва хакерлардан олинган маълумотларни эълон қилишда айблаганди - таҳр.)\nШу билан бирга, Путин бунинг эвазига АҚШ русларга Билл Браудерни (Уильям Браудер) сўроқ қилиш учун рухсат бериши кераклигини айтди (Hermitage Capital Management’нинг ижрочи директори Уильям Браудер бир вақтлар Россиядаги энг йирик инвесторлардан ҳисобланган. У «Газпром», «Сургутнефтгаз» ва бошқа бир қатор компанияларнинг акцияларига эгалик қилган. 2005 йилда унга Россияга кириш эшиклари ёпилган. Унинг айтишича, «ЮКОС» нефть компаниясининг эгаси Михаил Ходорковский ҳибсга олингач, Путин Россиядаги барча олигархларни тўплаган ва фойдани у билан шахсан бўлишишларини таклиф қилган. Браудер кўп марта, биринчи бор эса 2015 йилда CNN’га берган интервьюсида Путиннинг бойлигини 200 миллиард долларга баҳолаган, бироқ ўшанда ҳам, ундан кейин ҳам бунга исбот келтирмаган.)\nТрамп буни «жуда қизиқарли ғоя» деб атади.\nАмерика президенти Путиндан сайловларга аралашишни бас қилишни талаб қилмади, акс ҳолда кескин санкциялар қўлланиши билан таҳдид қилмади ва ўз саволларида ҳам қатъий турмади. Трамп Украинадаги уруш масаласини кўтармади, Россиянинг Малайзия самолётига ҳужумдаги алоқадорлиги бўйича савол бермади, НАТО бўйича ҳамкор давлат бўлмиш Буюк Британияда Скрипаллар оиласи Россияда ишлаб чиқилган кимёвий қурол билан заҳарланишига изоҳ сўрамади. Бунинг ўрнига АҚШ президенти ўз мамлакати махсус хизматларини барчаси учун балогардон қилди. «Менинг одамларим, хусусан Дэн Коутс (АҚШ Миллий разведкаси директори ва Оқ уйда миллий хавфсизлик бўйича кенгаш аъзоси) олдимга келиб, «Бу Россия» дейишади. Президент Путин эса ишонч билан, «Бу Россия эмас» демоқда. Мен Россияга бундай иш тутиш учун сабаб кўрмаяпман. Мен икки томонга ҳам ишонаман».\nЯна эслаймиз, Боб Мюллер ўтган ҳафтанинг жума кунида Россия разведка бошқармасининг 12 ходимини хакерлик ҳужумларида айблаганида, Дэн Коутс Вашингтондаги Hudson Institute’да чиқиш қилиб, миллий хавфсизлик масаласида гапирганди. У айни вақтда Россия томонидан бўлиб турган таҳдидни 11 сентябрь арафасидаги ҳолатга тенглаштирганди. У гап фақат ижтимоий тармоқлардаги манипульяция ҳақида эмас, инфратузилма объектларига ва сайлов тизимига бўлган киберҳужумлар ҳақида эканини таъкидлади. Мюллернинг айбловида ҳам россиялик жосуслар 2016 йилда сайлов кенгашлари, штаблар ва сайловчиларни қайдномадан ўтказиш объектларига ҳужум қилгани келтирилганди. Трамп эса буларнинг барчасини инкор қилди ва Мюллернинг теширувларини «мамлакат учун фалокат» ва «нонсенс» деб атади.\nЖурналист Трампдан нима учун у ўз махсус хизматларига эмас, Владимир Путинга ишонишини сўради. Трамп айтдики, Путиннинг сайловларга аралашув бўйича инкорлари «ўта ишончли» чиқмоқда. Дональд Трамп амалда тан олдики, жаноб Владимир Путиннинг сўзлари АҚШ махсус хизматларининг барча маълумотларидан кўра «оғирроқ тош босади».\nДональд Трамп демократларни бузғунчилик ва бўйсунмасликда айблади. У Мюллернинг текширувлари ҳам рақиб партиянинг ташаббуси эканини айтди. АҚШ президенти бу ишда ўзи ҳақлигини исботлаш учун таваккалга қўл уришга тайёрлигини маълум қилди. У «4 соат олдин Россия билан муносабатлар жуда ёмон бўлгани, энди барчаси яхши томонга ўзгаргани»ни қайд этиб ўтди.\nВладимир Путин 2016 йилдаги сайловда Дональд Трамп ғалаба қозонишини хоҳлаганини айтиб ўтди. «Ҳа», дея жавоб қайтарди у шу хусусдаги саволга. У Трамп ўз сайловолди кампанияси вақтида Россия билан муносабатларни яхшилашни ваъда қилгани учун россияликлар унга нисбатан симпания уйғонганини эслаб ўтди.\nАмерикаликлар икки президент учрашувидан бундай натижаларни умуман кутишмаганди. Давлат департаменти ҳам, Оқ уй ҳам бу борада расмий муносабат билдиришмади. Аммо CNN мухбири ўз шахсини ошкор этишни истамаган Оқ уй амалдори билан гаплашишга муваффақ бўлди. Амалдор «режа бундай бўлмагани»ни айтди. Ҳеч ким сайловларга аралашув масаласида Трамп Путинга ён беришини кутмаган бўлиб чиқди. Қолаверса, бу борадаги саволни Трамп эмас, журналистлар кўтаришди, Трампнинг ўзи бу саволларга жавоб беришдан очиқчасига қочди ва «бошқа глобал саволларга ўтиш»ни сўради.\nАмерикалик журналистлар савол бериш вақтида Владимир Путинга агрессив муносабатда бўлишди, гўёки Трамп Россия президенти ҳимоячисига айланди.\nТрампни Вакиллар палатаси спикери Пол Райн (у шу кузда истеъфога кетади - таҳр.) қаттиқ танқид қилди: «Россия бизнинг сайловларга аралашганига ва бутун дунёда демократияга зарар келтириш борасидаги уринишларини давом эттираётганига заррача ҳам шубҳа йўқ. Буни махсус хизматлар маълумотлари ҳам, Вакиллар палатасининг разведка қўмитаси ҳам тасдиқламоқда. Президент шуни англаши керакки, Россия бизнинг иттифоқчимиз эмас. Россия ва АҚШ ўртасида руҳий боғлиқликлар ҳам йўқ, Россия бизнинг қадриятларимиз ва ғояларимиз душмани бўлиб қолаверади. АҚШ Россияни жавоб беришга ва бизнинг демократиямизга жирканч ҳужумларини тўхтатишга чақирмоғи керак».\nСенаторлар Крис Ван ва Марко Рубио агар 2018 ва 2020 йилги сайловларга аралашув исботланса, Россия билан муносабатларда зудлик билан тўғридан-тўғри санкциялар қўллаш кераклигини айтишди.\nСенатор Жон Маккейн Трамп ва Путин учрашувини «фожиали хато» деб атади.\n«Трамп ўз адовати, худбинлиги, автократларга раҳми келиши билан етказган зарарни ҳисоблаб чиқиш қийин. Трампдан аввалги бирорта президент «золим ҳукмдор олдида ўзини бундай ерга урмаганди», деди сенатор.\nАҚШ Марказий разведка бошқармасининг собиқ раҳбари Жон Бреннан Трампни сотқинликда айблади.\n«Дональд Трампнинг Хельсинкидаги матбуот анжумандаги нутқи «ўта оғир жиноятлар ва қилмишлар» тушунчаси чегарасидан ташқарига чиқади. Бу сотқинликдан бошқа нарса эмас. Трампнинг изоҳлари бўш бўлгани етмагандай, у тўлиқ Путиннинг чўнтагида. Ватанпарвар республикачилар, қаердасиз?», деб ёзган Бреннан.\nКонгрессда республикачиларнинг вакиллари ҳам президентни танқид қилишди. Бес Сасс, Жефф Флейк ва Линдси Грэм шулар жумласидан.\nДональд Трамп ва Владимир Путин иштирокидаги бу саммитдан кейин нима бўлади?\nЭнг кескин изоҳлардан бири Миллий разведка собиқ раҳбари Жеймс Клаппер томонидан айтилди.\n«Путин қаршисида қўрқиб кетган Трамп тўла таслим бўлди». “Замин” янгиликларини “Telegram”да кузатиб боринг\nПутин ва Трампнинг яккама-якка суҳбати режадагидан узоқроқ давом этди\n16-07-2018, 23:12, Дунё\nПутин ва Трамп учрашадиган аниқ жой ва вақт маълум қилинди\n14-07-2018, 14:57, Дунё\n13-07-2018, 21:49, Дунё


Күн тарийхы: Буннан 60 жыл алдын АҚШ разведкашы самолёты не ушын СССР аймағына кирген еди? » KarInform\nКүн тарийхы: Буннан 60 жыл алдын АҚШ разведкашы самолёты не ушын СССР аймағына кирген еди?\n1960-жыл (буннан 60 жыл алдын) – АҚШ СССР аймағына өзиниң оғада жоқары бәлентликте ушатуғын У-2 разведкашы самолётын жиберди. Бул арқалы СССРдың әскерий күш-қүдиретин сынап көрмекши болды. 22 километр бийикликтен ушып өтип баратырған самолёт Екатеринбург (Свердловск) аспанында урып түсирилди. Самолёт ушыўшысы Фрэнсис Пауэрс қолға алынды (19-августта Пауэрс разведкашы болғаны ушын 10 жыл мүддетке қамақ жазасына ҳүким етилди). Бул ҳаққында ӨзА жазбақта.\nСССР аймағына АҚШ разведкашы самолётының ушырылыўы америка-совет қатнасықларын еле де кескинлестирип жиберди. АҚШ Президенти Дуайт Эйзенхауэр дүнья жәмийетшилигине бул ҳәдийсе ушыўшының қәтеси себепли жүз берди, деп түсиндириўге ҳәрекет етти. Бирақ, Президенттиң бул мәлимлемеси фактлер тийкарында бийкар етилди.\nБул ҳәдийсе халықаралық ҳуқық нормаларының турпайы түрде бузылыўы еди. 1960-жылы 16-май күни Парижде уллы мәмлекетлердиң басшылары алдын ала жобаластырылған жоқары дәрежедеги ушырасыўға жыйналды. СССР басшысы Дуайт Эйзенхауэрден 1-май ўақыясы ушын кеширим сораўды талап етти. Бирақ, АҚШ президенти кеширим сораўдан ўаз кешти. Наразылық белгиси сыпатында СССР басшысы Никита Хрущёв Парижден кетип қалды. Усылайынша жоқары дәрежедеги ушырасыў өткерилмей қалды.\nДүньяны қорқынышқа салған ҳәм гео ...\nМусылман самолёт ушыўшысы 233 адамның өмирин сақлап u ...


Фарғона шаҳридаги Кичик ҳалқа йўлининг 14,2 километрлик қисмида қурилиш ишларининг биринчи босқичи якунланди, дея хабар бермоқда «Фарғона ҳақиқати» газетаси.\nАлишер Навоий ва Ал-Фарғоний шоҳ кўчалари, Сайилгоҳ ва Қори Ниёзий кўчаларининг биринчи босқичи, Қувасой кўчасининг реконструкция ишлари тугалланди. Қувасой ва Оқариқ кўчаларини бирлаштирувчи янги Эътиқод кўчаси барпо этилди.\n«Ҳозир Ал-Фарғоний, Қори Ниёзий, Сайилгоҳ кўчаларининг иккинчи босқичи, Соҳибқирон Темур кўчасини Ал-Фарғоний кўчаси билан боғловчи 4,5 километр узунликдаги янги йўл қурилиши ишлари жадал давом эттирилаяпти», — дейилади газета хабарида.\nАввалроқ шаҳар бош режасини амалга ошириш учун 2012 йилдан бери 922 миллиард сўм сарфлангани ҳақида хабар берилганди.


Кэмерон истеъфога чиққанини эълон қилганидан сўнг куйлаб юборди\nБуюк Британия бош вазири Дэвид Кэмерон яқин кунларда истеъфога чиқишини эълон қилганидан сўнг микрофонни ўчириш ёдидан кўтарилиб, Даунинг-стрит 10 кўчасида жойлашган Британия вазирининг қароргоҳига кираверишда куй хиргойи қилган.\nМазкур видеони ВВС мухбири Дэниел Сэнфорд ўзининг Twitter'даги саҳифасида намойиш қилди.\nВидеотасмада Кэмерон аввал йиғилган журналистларга "Катта раҳмат сизларга" деб миннатдорчилик билдиради, сўнг бинога қараб йўл олади.\nБино эшиги ёнида бош вазир "ту, ту, ду, ду" дея куй хиргойи қила бошлайди ва ҳойнаҳой, журналистлар олдида қилган чиқишидан мамнун бўлиб ўзига-ўзи "Ҳа, ҳаммаси яхши" дейди.\nМай ойида ҳам шундай ҳолат рўй берган эди - Кэмерон микрофоннинг ёқиғлигини ёдидан чиқариб қўйганди.\nЎшанда у бир қатор вазирлар ва қиролича Елизавета II'нинг ёнида "Нигерия ва Афғонистон дунёдаги порахўрлик энг юқори даражада авж олган мамлакатлар бўлса керак" деб, сиёсий жиҳатдан нотўғри фикр билдирган эди.


25.11.2019 19:57 0 1510\nЎтган ҳафта якунида Жисмоний тарбия ва спорт вазирлиги ташаббуси билан Фарғона вилоятига пресс-тур ташкил этилди. Турли ОАВ вакиллари вилоятга ташриф буюриб, спорт муассасалари фаолияти билан танишиб чиқдилар.\nФарғонадан кўплаб етакчи спортчилар етишиб чиққан. Вилоятда бундан кейин ҳам кучли спортчилар тайёрлаш учун етарли салоҳият ва мутахассислар борлиги кўриниб турибди. Замонавий иншоотларда болалар спортнинг турли турлари билан шуғулланмоқда. Уларнинг саломатлиги эса мураббийлар ва шифокорлар назоратида. Фарғона, Марғилон ва Қўқон шаҳарларида жойлашган болалар ва ўсмирлар спорт мактабларида сузишдан тортиб эркин курашгача машғулотлар ўтилаётганига гувоҳ бўлинди. Шунингдек журналистлар Фарғона шаҳрида ташкил этилган оммавий юриш ва бадантарбия машғулотларида иштирок этдилар.\nЮртимизнинг қорабайир отлари дунёга машҳур. Мана шу зотдор отларни кўпайтириш мақсадида қурилган комплекс катта таассурот қолдирди. 2018 йилнинг май ойида ишга тушган «Водий тулпорлари» комплексига Охангарон туманидан 32 та зотдор от келтирилди. Сўнгра Жиззах вилоятида сақланиб қолган ноёб қорабайир от сотиб олинди. Мана шу отдан қорабайир зоти кўпайтирилмоқда.\nФарғонада спорт қандай ривожлантирилаётгани билан ушбу расмлар орқали танишиб олишингиз мумкин.\nФарғона Жисмоний тарбия ва спорт вазирлиги\nЖамият Кеча, 21:10\nЖамият 11/08, 09:44\nЖамият 08/08, 21:55


Рауф Инилеев: Ҳа, "Андижон" таклиф билан чиқди, лекин...\n24 март, 2020, 07:18\nТеглар:Суперлига | Андижон\nТажрибали мураббий олдида бир қатор вариантлар борлигини маълум қилди.\n“Андижон” клуби бош мураббийсиз қолганлигини яхши биласиз. Нафақат Александр Хомяков, балки у билан бирга ишлаган Жамшид Саидов ҳамда Николай Минчев ҳам клуб билан хайрлашишган. Шу боис клуб бошқа мутахассисларнинг номзодларини кўриб чиқаётгани сир эмасди. Маълумотларга қараганда, андижонликлар анчадан бери ишсиз юрган Рауф Инилеев вариантига ҳам эътибор қаратишган. Ўз вақтида “Андижон” клубини бошқарган ушбу мутахассис яна собиқ клубига қайтадими? Рауф Талгатовичга кўпроқ маслаҳатчи мураббий сифатида кўз тикишганлиги борасида ҳам эшитгандик. Биз эса вазиятга ойдинлик киритиш мақсадида Инилеев билан боғландик. Мураббий мазкур масала бўйича ўзининг фикр ва мулоҳазаларини атрофлича билдирган ҳолда клубдан чиндан ҳам таклиф бўлганлигини, лекин ўз навбатида бу чорлов амалга ошмаганини ҳам таъкидлади.\n“Агар менга чемпионат бошланмасдан олдин таклиф билан чиқишганида бошқа гап эди”\n- Ҳа, улар менга қўнғироқ қилишди ва ўз таклифларини айтишди. Аммо бунга жавобан ўйлаб олишим учун бироз вақт беришларини сўрагандим. Қолаверса, ҳозирги юзага келган вазият жуда ғалати. Мавсум бошланганидан сўнг атиги учта тур ўтди ҳамки, “Андижон”да бош мураббий ўзгариши билан боғлиқ муаммо юзага келди. Чунки чемпионат старт олганидан сўнг бор йўғи учта ўйин ўтказилгач, бош мураббийнинг ишдан кетиш ҳақида ариза ёзиши камдан-кам содир бўладиган воқеадир. Бу масалада асосий муаммо кимда ёки нимада эканлигини билиб олиш мақсадга мувофиқдир. “Андижон”нинг омадсиз стартида ким айбдор: Хомяковми ёки бутун жамоа? Боз устига клубнинг молиявий аҳволида ҳам муаммолар кўплигини ҳамма яхши билади. Хомяков кетдими, демак клубдаги муаммо бартараф қилинмаган. Футбол ичида узоқ йиллардан бери юрганим учун нима деяётганимни яхши биламан. Мураббийни ишга таклиф этиш учун мавсум бошланганидан кейин эмас, балки бошланиши олдидан таклиф этиш керак. Агар менга ҳам чемпионатга старт берилмасдин олдин шундай таклиф билан чиқишганида бошқа гап эди. Чунки ўз нуқтаи назаримдан ва тажрибамдан келиб чиққан ҳолда жамоани мавсумга тайёрлаган бўлардим. Ҳозир эса бундай ишлар билан шуғулланишга анча кеч. Бундан ташқари, таркибга бирор-бир янги ўйинчини киритишнинг вақти ўтган. Шундай экан, “Андижон”даги вазият чиндан ҳам ҳар томонлама мураккаб кўриниш олган. Чунки айни пайтда ниманидир ўзгартиришнинг умуман иложи йўқ. Ростини айтсам, ўз ишининг устаси бўлган мураббийга бундай таклиф билан чиқиш бироз ғайриоддий кўринади. Боя айтганимдек, мавсум бошланмасидан менга шу ишни топширмоқчи бўлишганидами, барча масалани атрофлича ҳал қилиб олган бўлардим. Яна шуни алоҳида эътироф қилиш керакки, раҳбариятнинг ишончи мураббий фаолиятида муҳим аҳамият касб этади. Натижалар яхшиланиши учун олдиндан шунга тайёргарлик кўриш керак. Клубни бошқариш ҳақида менга таклиф билан чиққанларида оилавий шароитим туфайли буни дарҳол қабул қила олмаслигимни ҳам айтдим. Чунки бундай ишлар бирданига ҳал қилинмайди.\n“Футболда бошқаларнинг хатосини тўғрилашдан мушкулроқ иш йўқ”\n- Яна такрорлайман, мураббийни танлаш масаласига жуда эҳтиёткорлик билан муносабатда бўлиш керак. Бундай шошилинч чорловдан сўнг ўзимни худди ёнғинни ўчиришга чақирилган ўт ўчирувчидек ҳис қила бошладим. Йўқ, ишлар бундай қилинмайди. Қолаверса, мен энди футболни такомиллаштириш устида кўпроқ ишлаб, анчадан бери фаол мураббийликдан четда юрибман. Футболда бошқаларнинг хатосини тўғрилашдан мушкулроқ иш йўқ. Бунинг учун вақт керак. Мураббий ўзига етарли вақт берилган тақдирдагина кутилган натижаларни кафолатлай олиши мумкин бўлган жамоани шакллантира олади.\n“Бошлаган ишимни ярим йўлда ташлаб кетиш ачинарли бўлган”\n- Ёдингизда бўлса, бир неча йил олдин “Андижон”да ишлаганман. Ўшанда жамоа қуйи лигада иштирок этарди. Ўшанда клуб мусобақа жадвалининг 5-поғонасида борарди. Орадан маълум вақт ўтганидан кейин эса биринчиликда танаффус юзага келиб, йиғинларни ўтказишимизга тўғри келди. Ўша йиғин бошланиши олдидан эса раҳбарият томонидан буни рисоладагидек ташкил этиш учун маблағ йўқлиги маълум қилинган. Бу худди бошдан совуқ сув қуйиб юборишдек таъсир қилган. Мен ўшанда мутасаддиларга майли маошларимда узилишлар юзага келадиган тақдирда ҳам йиғинни ўтказиш учун маблағ топиб беринглар, деб илтимос қилгандим. Лекин рад жавобини олгач, клубдан кетишимга тўғри келган. Яширмайман, бошлаган ишимни ярим йўлда чала ташлаб кетиш жуда ачинарли бўлган. Чунки ҳаммаси яхши суръатда кечаётган бир паллада кутилмаганда салбий томонга ўзгариб кетган. Вазият шундай тус олгандики, ўшанда оддий машғулотни ўтказиш учун маблағнинг ўзи топилмасди. Бундай паллада эса мураббий учун кетиш энг тўғри йўл бўлади.\n“Фаолиятим давомида етарлича танқидларга учраганман”\n- Биздаги айрим клубларда мураббийлар ўзгариши тез-тез кузатилаётгани шундан далолат берадики, у ерларда вазият яхши эмас. Яъни, раҳбарият билан ўртадаги муносабатда ўзига хос муаммо юзага келган бўлади. Афсуски, бугунги “Андижон”даги аҳвол ҳам шундан далолат беряпти. Мен ёш мураббий эмасман. Футболда кўп нарсани кўрдим, паст-баландни ўргандим ва шунга яраша тажриба тўпладим. Мураббий сифатида қониқарсиз натижалар учун жавобгарликни бўйнимга олиб, етарлича тана-дашном ва танқидларга учраганман. Бундан нолимоқчи эмасман. Чунки шундай ҳол исталган мураббийда юз бериши мумкин. Мутасаддилар билан мураббийлар штаби вакиллари ўртасидаги ишчи муносабатнинг юзага келиши вазиятнинг ижобий кўриниш олишини таъминлайди. Қолаверса, ҳамкасбимнинг хатоларини тўғрилаб ишни тўхтаган жойидан давом эттириш – бу менинг усулим эмас. Мураббийнинг қисмати турли тасодифларга тўла. Бугун ҳамма Абрамовни энг яхши мураббий сифатида кўрсатиб, терма жамоа рули шундай кишига топширилганидан хурсанд юриши мумкин. Лекин Абрамовнинг яқин ўтмишда “Нефтчи” клуби устози сифатида қандай омадсизликларга учраганини эсланг. Албатта, Вадим Абрамов – яхши мутахассис. Бироқ асосий муаммо унда бўлмаган. Акс ҳолда Саркисян “Нефтчи”дан кетмаган бўларди. У ҳам Фарғонада маҳаллий клубни бошқариш учун етарлича шарт-шароитлар йўқлигини тушунгач, кетишдан бошқа чора топа олмаганди.\n“Ўзим тайёрламаган ва танламаган футболчилар билан ишлашни тасаввур қила олмайман”\n- Мураббийлик – ўта мураккаб касб. Негаки, киши шу ролда ўзини синашга киришар экан, фаолияти давомида қувончли дамлардан кўра машаққатли пайтлар кўпроқ юз беришини тушуниб туради. Мураббийлик инсондан фидойиликни талаб қилади. Шу сабаб ҳар ким ҳам мураббий бўла олмайди. Ўзим тайёрламаган, ўзим танламаган футболчилар билан ишни қандай бошлашим мумкинлигини ҳеч тасаввур қила олмайман. Мен буни масалага нотўғри ёндашув деб ҳисоблайман.\n“Раҳбарларнинг ҳаммаси ҳам футбол одами ҳисобланмайди”\n- Жиддий айтадиган бўлсам, ҳозирда “Андижон”га келишим мумкинлиги борасида аниқ бир нарса дея олмайман. Ўзингиз кўрдингиз, “Навбаҳор”да мураббийни ишдан олишди, кейин эса орадан кўп ўтмай уни яна ортга қайтаришди. Бу эса ўз навбатида раҳбарларнинг ҳам, мураббийларнинг ҳам етарли даражада асабийлашишларига сабаб бўлади. Ўзимни хаёлан Канчельскиснинг ўрнида тасаввур қилиб, ўша дамларда унга қанчалик оғир бўлганлигини ич-ичимдан ҳис қилганман. Яна шуни айтишим керакки, биздаги клубларнинг тепасидаги раҳбарларнинг ҳаммаси ҳам футбол соҳаси одамлари ҳисобланмайди. Шунинг учун мана шундай муаммолар юз бериб туради. Лекин ҳар доим ва ҳар қачон натижа учун жавобгарлик мураббийнинг зиммасига тушади. Шу боис атрофдагилар клуб ичида қандай ишлар юз берганидан бехабар ҳолда фалончи мураббий ўзи яхши эмасди, деган нотўғри хулосага келишади.\n“Хомяков кетишга қарор қилдими, демак муаммо ҳал этилмаган”\n- Тўғрисини айтсам, охирги учрашувларнинг деярли ҳаммасини томоша қилдим. Асосийси, аксар ўйинчиларда ғалаба учун иштиёқ яққол сезилиб турди. Тушунишимча, 3-тур бошланиши олдиданоқ Хомяков “Андижон”нинг муаммолари жиддийлигига шаъма қилиб ўтиб, бежиз бу ҳақда тўхталмаган. Ўйиндан сўнг у раҳбарлар билан учрашаман деганди. Хомяков “Андижон”дан кетишга қарор қилибдими, демак ўша учрашув кутилган даражада чиқмаган ва муаммолар ҳал этилмасдан қолаверган.\n“Кўпни кўрган мураббий сифатида шошма-шошарликка йўл қўя олмайман”\n- Ҳозир қаршимда бир қанча вариантлар бор. Лекин мен кўпни кўрган мутахассис сифатида бундай пайтда шошма-шошарликка йўл қўя олмайман. Бундай шошилиш ёшларга хос. Агар менга мавсум охиригача ишлашни таклиф қилишса, ярим йил ўтганидан сўнг кетишимга тўғри келишини сезган ҳолда нега бундай таклифга рози бўлишим керак? Уч кун олдин менга шу масалада мурожаат қилишганида ўйлаб олишим кераклигини билдиргандим. Бугун мана яна қўнғироқ бўлди ва уларга оилавий шароитим туфайли бу таклифни қабул қила олмаслигимни жавоб тариқасида етказдим.\nДиёр Мирзабоев "Андижон" жамоасини вақтинча бошқариб туради


Британияликлар уйларидан чиқишга қўрқмоқда | Qalampir.uz\nБританияликлар уйларидан чиқишга қўрқмоқда\nОлам\t01 Май 15:15 3330\nБу фашизм, демократияга зид – Илон Маск АҚШдаги карантинни танқид қилди\nБугун, 1 май куни Буюк Британияда ўтказилган сўров натижаларига кўра, чекловлар олиб ташлангандан сўнг кўплаб британияликлар уйларини тарк этишга шошилмаяпти. Бу ҳақда “Reuters“ нашри хабар берди.\nБуюк Британияда 23 мартдан бери қатъий чекловлар амал қилмоқда. Аммо кеча, 30 апрель куни Бош вазир Борис Жонсон мамлакат пандемия чўққисидан ўтгани ва келгуси ҳафтада нормал ҳолатга қайтиш учун чекловларни аста-секин юмшатишни бошлаш режасини тузишга ваъда берди.\n“Ipsos Mori“ томонидан ўтказилган сўровнома шуни кўрсатдики, қатнашчиларнинг 60% дан кўпроғи жамоат транспортидан фойдаланишда, бар ва ресторанларга ёки спорт томошалари каби катта тадбирларга боришда ноқулайлик ҳис қилишади.\nШунингдек, сўровномада қатнашганларнинг 40% дан кўпроғи ҳали ҳам дўконларга боришни ёки болаларини мактабга юборишни истамайди. 30% дан кўпроғи эса иш ёки дўстлар билан учрашишдан қўрқишади.\nТадқиқот маълумотлари шуни кўрсатдики, америкаликлардан фарқли равишда британияликларнинг аксарияти карантин шартларига рози. Улар ҳукумат томонидан буюрилгани учун эмас, балки вирусни тарқатишни хоҳламаганликлари учун ушбу қарорга келишган.\n“Бу жуда хавотирли вазият. Буюк Британияда одамлар кўчага чиқишни хоҳламайдилар“, дейди Кембриж университетининг статистикалар бўйича мутахассиси Дэвид Шпигельхальтер.\nУнинг сўзларига кўра, кексалар ва ёлғиз одамлар ўзларини ҳимоя қилиш учун эҳтиёт бўла бошлашди. Аммо ёшларда бундай хавотир йўқ. Чунки улар учун хавф даражаси анча паст.\n“Кўп одамлар, шубҳасиз, вирусни юқтириш эҳтимоли ва юқтиргандан сўнг унинг зарари ҳақида хавотирда“, дейди Шпигельхальтер.\nУнинг сўзларига кўра, ҳукумат аҳолини хабардор қилиши ва аҳолини турли хавф тоифаларига ажратиши керак.\n“Бизга хавф даражаси паст одамларни кўчага чиқишини ва имкони борича ҳаётга қайтишини рағбатлантириш учун қандайдир кампания керак“ дейди мутахассис.\nСўнгги маълумотларга кўра, Буюк Британияда коронавирус билан боғлиқ 171 253 та ҳолат аниқланган. Касалланганларнинг 26 771 нафари эса вафот этган. Соғайганлар ҳақида маълумотлар йўқ.\nКарантин Коронавирус Буюк Британияда\n25 Май 16:12 34466\n25 Май 23:18 31908\n26 Май 14:40 24145\n26 Май 09:01 20414\n25 Май 11:09 19857


Туман ҳокимининг ёшларга табриги | Narpay.uz\nТуман ҳокимининг ёшларга табриги\nБарчангизни 30 июнь – Ёшлар куни билан чин дилдан табриклайман.\nМаълумки, 2017 йилнинг 30 июнь куни Муҳтарам Президентимиз Шавкат Миромонович Мирзиёев “Камолот” ёшлар ижтимоий ҳаракатининг тўртинчи қурултойида ёшларни чинакам суянчи, таянчи бўла оладиган Ўзбекистон ёшлар иттифоқини ташкил этиш таклифини берган эди. Таклиф делегатлар томонидан қўллаб-қувватланиб, бу сана “Ёшлар куни” деб эълон қилинди. Айтиш жоизки, ўтган уч йил давомида иш услубини тубдан ўзгартирган ташкилот фаол, иқтидорли ҳамда уюшмаган ёшларни бирлаштириб, уларнинг ишончини оқлаб келмоқда.\nБугунги кунда спорт, таълим ва бошқа соҳаларда ютуқларга эришган фарзандларимиз рағбатлантирилмоқда. Улардан ибрат, намуна олган тенгдошларининг қалбида ҳам она Ватанимизга муҳаббат, садоқат туйғулари уйғонди.\nЯқиндагина умумтаълим мактабларининг 11 синфини 2973 нафар ўқувчилар томомлади. Улар орасидан 16 нафар йигит-қизлар олтин, 4 нафари кумуш меддалар билан тақдирланди. Бу албатта, Юртбошимиз томонидан ёшларга кўрсатаётган эътибор, ғамхўрлик, берилаётган имкониятнинг ёрқин ифодасидир.\nЎзбекистон Республикаси Президентининг 2018 йилдаги 5466-сон Фармони ижросини таъминлаш мақсадида туманда бир қанча ишлар амалга оширилмоқда.\nЖумладан, ушбу Фармонга мувофиқ “Yoshlar mehnat guzari” комплексларини қуриш бўйича бугунгача 10 нафар ёшларга ер майдонлари ажратилган. 4 та иншоот қуриб битказилиб, фойдаланиб келинмоқда.\nБугун ҳам ёшларимизнинг байрами кунида Сарвар Инатовга қарашли “Yoshlar mehnat guzari” фойдаланишга топширилди.\nБунда савдо дўкони, нон ишлаб чиқариш цехи, автомобилларни таъмирлаш ҳамда авто ювиш шаҳобчаси йўналишларида 5 та иш ўрнлари яратилди.\nИстардимки, фаол ёшларимиз сафи янада кенгайиб, улар юртимизнинг бунданда гуллаб-яшнашига ўз ҳиссаларини қўшаверишсин.\nБарчангизни бугунги байрам билан яна бир бор самимий қутлаб, сизларга сиҳат-саломатлик, хонадонларингизга файзу барака тилайман.\nНарпай тумани ҳокими


Неаполда мафия билан алоқадорликда айбланган 69 киши қўлга олинди\n13:55 / 15.03.2017\n5 март, чоршанба куни Неаполдаги Италия Молиявий гвардиясининг махсус бўлинмаси уюшган жиноятчилик билан курашиш бўйича кенг кўламли операцияни амалга оширди. Унда 69 киши, шу жумладан бир қатор сиёсатчи ва ишбилармонлар қўлга олинди. Бу ҳақида маҳаллий ОАВ хабар берди.\nИталия ҳуқуқ-тартибот органларидан келиб тушган маълумотларга кўра, операция маҳаллий жиноий ташкилот - каморра доирасида ҳаракатланувчи қудратли "Казалези" сулоласига қарши йўналтирилган бўлган. Улар коррупция, давлат шартномаларини тақсимлашда тендерлар ўтказишда хизмат ваколатларни суистеъмол қилиш ҳамда мафия билан алоқадорликда айбланмоқда.\nМазкур иш бўйича тергов ҳаракатлари Неаполь мафияси билан курашиш бошқармаси томонидан амалга оширилган. Қўлга олинганларнинг исми-шарифи ҳозирча ошкор қилинмади, бироқ журналистлар уларнинг орасида маҳаллий маъмурият вакиллари, давлат хизматчилари, ишбилармонлар, муҳандислар ва ҳатто университет профессорлари борлигини аниқлашди.\nНеаполда ярим асрдан кўпроқ давр ичида илк бор қор ёғди\nИспания полицияси "грузин мафияси"га қарши кураш бошлади – ОАВ\nСицилия мафиясининг энг сўнгги «босслар босси» вафот этди


Хотини, унинг онаси ва жиянларини ўлдирган одам судланади\n22 Aprel 12:26 / Published in Ҳодисалар\nҚашқадарё вилоятида 2020 йил декабрида содир бўлган ваҳшиёна қотиллик ҳақидаги хабар Ўзбекистонни ҳайратга солди. Маълум бўлишича, киши қайнонасининг уйига кириб, уни уйда бўлган собиқ хотини билан бирга ўлдирган. Бундан ташқари, у пичоқ билан ва икки ёш болани ўлдирган.\nҚашқадарё вилоятида иш материалларини тинглаш якунланди, жиноятчига жазо тайинланди.\nЎзбекистон телевидениесидаги хабарга кўра, ўтган йилнинг декабр ойида Камашинский туманида яшовчи А.Х. хотини, қайнонаси ва икки жиянига пичоқ билан жароҳат етказган. Қотилликнинг сабаби, ўша йилнинг март ойида улар билан ажралиб кетган хотинининг ҳомиладорлиги ҳақидаги хабар эди.\nМаълум бўлишича, вафот этган икки боланинг ота-онаси ўша пайтда чет элда ишлашган.\nБошқа куни Жиноят ишлари бўйича Қашқадарё вилоят суди ҳукм чиқарди. Киши Ўзбекистон Республикаси Жиноят кодексининг бир қатор моддалари, жумладан, оғир аҳволда қасддан одам ўлдириш билан айбдор деб топилиб, умрбод қамоқ жазосига ҳукм қилинди.\nTagged under: БОЛАЛАР, СУД, умрбод қамоқ, ҚОТИЛЛИК, ҲУКМ\nҲайдовчини қўлидан бола вафот этди: жиноий иш қўзғатилди


10:30 / 12.03.2016\nАҚШ президенти лавозимига номзод Дональд Трампнинг Чикагода 11 март кечки пайт ўтказилиши режалаштирилган митинги воқеа жойига етиб келган унинг тарафдорлари ва душманлари орасида чиққан бир қатор тўқнашувлардан кейин бекор қилинди, деб хабар бермоқда Reuters ахборот агентлиги.\nТрампнинг сайловолди штаби вакили митинг бошланиши керак бўлган вақтдан ярим соат ўтгач саҳнага чиқиб, тадбир хавфсизлик нуқтаи назаридан бекор қилинганини эълон қилган. Сўнгра миллиардер штаби вакиллари митинг бошқа кун ўтказилишини айтишган, бироқ унинг аниқ санасини келтиришмаган.\nОломон эълонни эшитгач ашула айтиб, хурсандчилик қила бошлаган. Орада тўқнашувлар юзага келган, бироқ полиция жиддий тўқнашувлар юз берган жойларда Трампнинг тарафдорлари ва душманларини ажратиш учун чоралар кўрган.\nТрамп нутқларидаги кескинлик унинг душманлари, жумладан у аъзоси ҳисобланадиган Республикачилар партияси томондан ҳам ёқимсиз қабул қилинади. Трамп ўз нутқларида, жумладан, АҚШда яшовчи мексикалик муҳожирлар ва мусулмонларга қарши "сиёсий томондан маъқул бўлмаган" фикрларни билдирган.\nБироқ бундай кескин фикрларга қарамасдан, миллиардер республикачилар номидан сайловларда иштирок этиш ҳуқуқини олиш пойгасида етакчилик қилмоқда.


ИнтерФУТБОЛ :: Фотогалерея: дарвозабонларнинг кўнгли ҳеч тўлмайдиган ЖЧ тўплари\nФотогалерея: дарвозабонларнинг кўнгли ҳеч тўлмайдиган ЖЧ тўплари\nАфсуски, ЖЧ-2018 учун не-не машаққатлар билан махсус тайёрланган тўплар у билан танишиб чиққан дарвозабонлар кўнглини хушнуд этолмади.\nОқибатда, Soccer.ru сайти анчадан буён қизғин баҳсларга сабаб бўлаётган ажиб назарияни қайтадан кўриб чиқди: ФИФА амалдорлари дарвозабонларга тўсқинлик қилишяптими?\nЭътиборингизни учинчи мингйилликда бўлиб ўтган мундиаллар ва уларда қайд этилган натижаларга қаратамиз.\nЖЧ-2002. Дарвозабонларга қарши «суиқасд»\nFevernova тўпини яратиш учун «Адидас» муҳандислари роса 3 йил тер тўкишди. Қандайдир инқилоб амалга оширилгани йўқ, шунчаки, 32 бўлак 6 қиррали хом ашёни бириктиришди. Ишлаб чиқариш технологияси ва материаллар ўзгартирилди.\nТўп дастлабки кунданоқ дарвозабонларнинг кучли танқидларига учради. У ўта енгил ва ғайритабиий эди. Қалинлиги 3 мм. бўлган қопламаларнинг эвазига Fevernova барқарор парвозга эга бўлиб, ҳужумчилар учун қулай эди.\nИштирокчилар сони 32тага етказилган дастлабки мусобақа - Франция-98да учрашувлардаги ўртача маҳсулдорлик 2,67та голни ташкил этганди. Ж. Корея ва Японияда бу кўрсаткич 2,52га тушиб қолди. Таажжубки, тўпни барча ҳужумчилар учун тайёрлашган, аммо ундан унумли фойдаланиш фақат Роналдога насиб этди.\nБразилиялик афсонавий тўпурар 8 марта рақиблар дарвозасини ишғол этди. Хулоса шуки, мерганларга янги тўпнинг қандайдир хусусияти эмас, ўзларининг маҳоратлари қўл келди. Турнирнинг «плей-офф» босқичида самарадорлик янада пасайиб кетди - 15та учрашувда 26та гол.\nҚизиқ, сермаҳсул ҳужум чизиғига эга бўлган Бразилиянинг ўртача кўрсаткичи иккига тенг бўлган, турклар дарвозасига урилган ягона гол эвазига финалга чиққан бир пайтда тўпнинг маккорона табиати хусусида гап бўлиши мумкинми?\nДунёнинг энг сара ҳужумчилари дарвозабонларга халал бериш мақсадида яратилган тўплардан унумли фойдалана олишмади. Аслида аксинча манзарани тахмин қилишганди. Посбонларга «суиқасд» шунчаки хомхаёл эдими ёки тўпларнинг афсунгар табиати?\nЖЧ-2006. Яна дарвозабонлар кўнгли тўлмадими?\nДарвозабонларнинг бу йирик мусобақа арафасидаги эътирозларини тушуниш бирмунча осонроқ кечди. Боиси, эски мактаб вакиллари тамоман янги технологияга асосланган тўпларга дуч келишди.\nИссиққа чидамли чоклар туфайли «снаряд»нинг сув ўтказмаслик хусусияти сезиларли даражада ошди. Дарвозабонларнинг тўп билан муомала қилишлари эса мураккаблашди.\nЧунки Teagiest жуда силлиқ эди, айниқса, сув теккан пайтларда сирпанчиқ бўлиб қоларди. Бундан ташқари, тўп илк марта 14 бўлак олти бурчакли материаллардан тайёрланганди. Шу сабабли унинг парвози бейсбол тўпларини эслатарди.\nХўш, техник тараққиётнинг навбатдаги мўъжизаси самарадорликда қандай намоён бўлди? Афсуски, бу сафар ҳам кўрсаткичнинг пасайишига гувоҳ бўлдик - ҳар бир учрашувда ўртача 2,3та гол.\nБоз устига, «плей-офф» босқичининг 15 беллашувида дарвозаларга 26та гол урилди, 4та камтарона дуранглардан кейин пенальтилар сериясига мурожаат қилинди, иккита учрашувда таблони ёқимсиз «тешиккулчалар» безаб туришди.\nИккита 3:0 ҳисобидаги йирик ғалабаларни инобатга олмасак, қолган учрашувлардаги маҳсулдорлик 1,5та голга тушиб кетди. Энг сара термаларга хос бўлмаган натижа!\nАммо олис масофалардан йўлланадиган зарбалар борасида ижобий ўзгаришлар рўй берди. Ламнинг Коста-Рикага, Росицкининг АҚШга урган «замбарак» голлари, Замброттанинг Шовковский дарвозасига қуйидан йўллаган кучли зарбаси мундиалнинг кўрки бўлди. Бироқ булар янги тўпнинг хосияти эмас, балки футболчилар маҳоратининг маҳсули эди.\nҲатто Лев Яшиндек дарвоза қироли ҳам 1962 йилдаги олис зарбалар қаршисида ожиз қолганди - айланма ҳаракат билан йўналтирилган тўп доимо посбонга катта қийинчилик туғдирган. Хўп, майли, ФИФА асосий урғуни олис зарбаларга берди ҳам дейлик. Унда нима учун Германия мундиали голга бой бўлмади?\nЖЧ-2010. Жаҳон чемпионатлари тарихидаги энг сифатсиз тўп\nЧиндан ҳам ўта ноқулай «снаряд». Jabulani муҳандислик соҳасининг энг йирик муваффақиятсизлиги сифатида тарихга кирди. 20 метрли парвоз давомида тўп бир неча марта ўз йўналишини ўзгартирар, ўта енгил вазни билан пляж футболини эслатарди.\nАслида унинг парвоздаги табиати фақат вазн билан боғлиқ эмас, асосий сабаб тўпни йиғиш услубида эди. Боз устига, ЖАР мундиалининг расмий тўпи ўта юмшоқлиги туфайли муваффақиятсизликка учради.\nДарвозабонлар дастлабки машғулотлардаёқ Jabulaniни жиддий танқид остига олишди, уни «раққос» лақаби билан сийлашди. Табиийки, бундай «мақтов»лар тўпнинг савдосига ҳам салбий таъсирини кўрсатмасдан қолмади.\nЖЧдаги самарадорлик эса анъанага биноан пасайишда давом этди - 2,27 гол. Лекин «плей-офф» босқичида жамоалар 39 марта рақиблар дарвозасини ишғол этишди. Демак, илк марта янги тўплар дарвозабонларга жиддий ноқулайлик тўғдирди. Ваҳоланки, Ховард, Эньяма, Бенальо ёки М~Боли каби посбонлар ҳар бир ўйинда 5-6тадан «сэйв»ларни амалга оширишганди.\nХуллас, «плей-офф» босқичида маҳсулдорлик 2,6га кўтарилди. Эътиборли жиҳати шундаки, Jabulani нафақат дарвозабонлар, балки майдон ўйинчиларининг эътирозларига ҳам сабаб бўлган дастлабки «снаряд» бўлди. Маълумки, Испания «плей-офф» босқичининг тўртинчи учрашувида 4та гол уриб, тождорга айланди.\nТўпни тинмай қарғаган Касильяс ҳал қилувчи баҳсда уни қайтаришга муваффақ бўлди. Демак, янги «снаряд»ни танқид қилишдан кўра, унга мослашиш тадоригини кўриш кўпроқ манфаат келтирар экан.\nЖЧ-2014. Тўп - сифатли, сюрпризлар - мўлми?\nБразилия мундиалида «Адидас» ўзи йўл қўйган айбларни ювишга аҳд қилди - физик олимлар ва лабораторияни ижарага олди, янги тўпни синовдан ўтказиш учун 600 нафар футболчи жалб этилди. Барча харажатларни харидорлар зиммасига юклаб қўйди. Натижада Brazuca ўта қимматбаҳо «снаряд»га айланди.\nАлбатта, қиммат беҳикмат бўлмайди - тўпни тайёрлаш услуби ўзгарди, у 6 бўлак олтибурчакли хом ашёдан тайёрланди, сув ўтказмаслик хусусиятига эга бўлди. Шунингдек, Касильяс ва унинг касбдошлари эътирозлари ҳам эътибордан четда қолмади - тўп юзасидаги силлиқликка барҳам берилди, янги материал туфайли парвознинг барқарорлиги таъминланди.\nТаажжубки, ЖЧ-2014да маҳсулдорлик кўтарилиб кетди. Илк марта дарвозабонларга мақбул бўлган тўп уларни кўпроқ ранжитди! Мусобақада ҳаммаси бўлиб 171та гол урилди, ўртача кўрсаткич 2,67га етди.\nЛекин «плей-офф»нинг 14 учрашувида (3-ўрин учун бўлган учрашув ва Германия-Бразилия ярим финалидан ташқари) бор-йўғи 24та гол урилди. Хуллас, ҳал қилувчи баҳсларда самарадорлик одатий кўринишга қайтди, финал тақдирини ягона гол ҳал қилди.\nЖЧ-2018. ФИФАдагилар яна голлар орзусидами?\nАлбатта, Жанни Инфантино «Адидас» мутахассисларидан тўпни дарвозабонлар учун эмас, балки ҳужумчиларга мослаштиришни илтимос қилган. Шунингдек, кўча футболи учун ҳам. Ахир компания ҳам ўз хизматлари эвазига маълум манфаатга эга бўлиши керак. Бунинг учун эса миллионлаб тўпни савдога чиқариш, харидоргирликни таъминлаш талаб этилади.\nЯнги мафтункор зарбаларни фақат Месси ва Роналду эмас, барча футбол мухлислари ва ҳаваскорлар ҳам уддалай оладиган бўлиши шарт. Қизиғи, Тер Штеген, Рейна ва Де Хеа каби посбонлар Telstar-18ни совуқ қарши олишди. Қандайдир салбий хусусият учун эмас, балки яп-янги, ҳиди анқиб тургани учун!\nТўпни қолипга солишнинг иложи бўлмаган ўжар парвози хусусидаги баҳс эса янгилик эмас - 2002 йилдан бери давом этмоқда. Тўғри, атиги олти бўлак материалдан яратилган снаряднинг шакли, шунингдек, қопламанинг сирпанчиқлиги айрим мунозараларга сабаб бўлиши мумкин.\nМураккаб қийқимлардан тикилган тўпда барча чоклар мукаммал даражада бўлмаса, ўйиннинг натижасига таъсир этиши мумкин. Бироқ бу нохуш воқеа ҳозирча юз бергани йўқ. Самарадорликка унинг алоқаси йўқлиги юқорида зикр этилди. Албатта, дарвозабонлар ўз фикрларини билдиришлари, қандайдир янгилик кашф этишга уринишлари мумкин.\nЛекин Плетикоса ҳақ гапни айтди: «Ҳозирча ЖАР мундиалидагидек бемаъни тўп яратилмади, янги «снаряд»га эса мослашиш мумкин. У тамоман янги технологияга асосланган. Шу сабабли дастлабки танишув пайтида айрим дарвозабонларга ёқмаганлиги табиий.\nФИФАдагилар эса траекториясини олдиндан аниқлаб бўлмайдиган, лекин қисқа узатмаларда манзилга аниқ етиб борадиган тўплар тарафдори. Афсунга итоат қиладиган тўпларнинг кераги йўқ».\nОрзиқиб кутилаётган Россия мундиалида қандай натижалар қайд этилишини башорат қилмай қўя қолайлик. Лекин шуни ишонч билан айтиш мумкинки, дарвозабонларнинг гол ўтказиб юборишларига тўп доимо сабабчи бўлавермайди.\nБорди-ю, тўпнинг алоқадорлиги юқори бўлса, яна яхши - мухлислар кўпроқ гол кўрадилар. Тараққиёт эса ўз йўлидан олға силжишда давом этаверади.


Қирғизистоннинг собиқ президенти Жээнбеков сўроқ қилиш учун судга чақирилди - Daryo\n23:14, 30.01.2021 42902\nҚирғизистоннинг собиқ президенти Жээнбеков сўроқ қилиш учун судга чақирилди\nҚирғизистоннинг собиқ президенти Сўронбой Жээнбеков собиқ бош вазир ўринбосари Дуйшенбек Зилалиевнинг иши бўйича Бишкек шаҳар судига сўроқ қилиш учун чақирилди. Бу ҳақда собиқ амалдорнинг адвокати Таалайгул Тўқтакуновага асосланиб Tengrinews хабар берди.\n«У шу йилнинг 3 февралида бўлиб ўтадиган суд мажлисига гувоҳ сифатида таклиф қилинган. Дуйшенбек Зилалиев ‘ноқонуний бойлик орттириш’ моддаси билан айбланмоқда. Бунга далилнинг бир қисми сифатида банк ячейкасидан бир миллион доллар миқдорида пул топилгани асос бўлмоқда.\nТергов Зилалиев давлат хизматчиси бўлиб туриб бунча миқдорда маблағ жамлай олмаслигини таъкидламоқда. Сўронбой Жээнбеков бу пуллар билан бевосита алоқадор, чунки у ўша вақтда президентликка номзод бўлган Сўронбой Жээнбековнинг президентлик сайлов кампаниясига мўлжалланган эди.\nМенинг мижозим бу пулларни унга тўлиқ тақдим этган. Буни собиқ бош вазир Сапар Исоқов тасдиқлаши мумкин», — деган адвокат.\nАдвокатнинг сўзларига кўра, Зилалиев бу ҳақда тергов жараёнида ҳам кўрсатма берган.\n«Ўша пайтда Сўронбой Жээнбеков президент эди. Миллий хавфсизлик давлат қўмитаси ушбу кўрсатмага етарлича баҳо бермаган. Улар маблағ Зилалиевга тегишли деб ҳисоблашган. Аммо бу ёлғон маълумот эди. Интернетда ячейкалардан ушбу пуллар топилгани акс этган видео тарқалди, аммо кадрда ёз фасли. Зилалиев декабрь ойидаёқ ҳибсга олинганди», — дея қўшимча қилди Тўқтакунова.\nМаълумот учун, бош вазирнинг собиқ ўринбосари Дуйшенбек Зилалиев 2018 йил декабрь ойида ҳибсга олинган. Пойтахтнинг Первомайский туман суди 2020 йил октябрь ойида собиқ амалдорни 9 йилга озодликдан маҳрум қилган. Ҳозирда адвокатларнинг апелляция шикояти асосида иш Бишкек шаҳар судида кўриб чиқилмоқда.\nЭслатиб ўтамиз, Қирғизистон президенти Сўронбай Жээнбеков мамлакатдаги норозилик ва сиёсой инқироз шароитида 2020 йилнинг октябрь ойида истеъфога чиққан. Унинг ўрнини Садир Жапаров эгаллаган.\n11:16, 24.09.2020 144958\n14:12, 14.09.2020 123079\n23:11, 16.09.2020 64644\n12:06 Бугун 132\nКобулдаги қизлар мактаби яқинида содир этилган кетма-кет портлашлар оқибатида 55 киши ҳалок бўлди, қурбонларнинг кўпчилиги — ўқувчи қизлар (фото)\n12:04 Бугун 102\nЎзбекистонда ўтган бир сутка ичида яна 37 мингдан ортиқ киши коронавирусга қарши эмланди\n12:00 Бугун 313\nBizning Uylar Development компанияси барчани Хотира ва қадрлаш куни билан табриклайди\n11:51 Бугун 2111\n18:34, 07.05.2021 106198\nШавкат Мирзиёев оғир касалликдан вафот этган маслаҳатчиси Рустам Қосимов хонадонига борди\n19:29, 08.05.2021 86638\n10:23, 08.05.2021 81003\n18:46, 07.05.2021 79568\nДилфуза Исмоилова устози Юлдуз Усмонова билан ораларига совуқчилик тушишига нима сабаб бўлгани ҳақида сўзлаб берди (видео)


Андижон вилоятидаги оддий қишлоқ мактабларидан бирида бетакрор тарих музейи бор. Музей билан танишар эканмиз, унинг экспонатларга бойлиги, бу экспонатларнинг ёши ва географиясидан ҳайратга тушдик.\nМозий синоатларини билиш ҳар бир инсон учун қизиқ. Олдинги давр одамларининг яшаш тарзи, уларнинг уй жиҳозлари, анжомлари, меҳнат қуроллари қандай бўлгани ҳақида эса музейлардаги экспонатлар сўзлайди.\nИзбоскан тумани Лўғумбек қишлоғидаги 57-ихтисослашган давлат умумтаълим мактабида бундан 60 йил олдин музей ташкил қилинган. Музей билан танишарканмиз, ундаги осори атиқаларнинг кўплиги ва уларнинг қиймати бизни ҳайратга солди.\n1963 йили мактабнинг тарих ўқитувчилари ташаббуси билан илк қадимий жиҳозлар йиғиш бошланади. Бунда ўқитувчилар, ўқувчилар ва Лўғумбек аҳолиси фаол иштирок этади. Аҳоли ўз уйларидаги қадимий ашёларни мактабга келтириб бера бошлайди. Аввалига битта шкафни эгаллаган музей, айни пайтда алоҳида бўлимларга эга даргоҳга айланган.\nБизни ҳайрон қолдиргани нумизматика – тангалар бўлими бўлди. Тангалар инсоният ривожланишининг тадрижий жадвали бўйича йиғилган. Биринчи танга пул милоддан аввалги 7-асрда қадимги Юнонистонда олимпия ўйинлари шарафига зарб этилган бўлиб, ундан сўнг Кушон даврига оид, сўнг эса араб халифалиги тангаси ва шу давргача бўлган тангалар мавжуд.\nБўлимда 17-18-асрларга тааллуқли қоғоз пуллар ва турли давлатларнинг пулларини кўриш мумкин. Энг қизиғи, мазкур коллекциядаги ҳар бир танга бугунги кунда анчагина қийматга эга. Бу ҳақда қуйида яна сўз юритамиз.\nМузей асосчиси, фахрий устоз Абдумалик Абдураҳмонов билан суҳбатимиз узоқ давом этди.\n“Музейимизда айни пайтда 5 мингдан ортиқ тарихий буюмлар бор. Улар инсоният ривожланиш даврларини ўз ичига олган. 1963 йили тарих ўқитувчиси, устозимиз Сотқинбой Тожибоев ташаббус қилиб: “Келинглар, қишлоқ, маҳаллаларимиздан эски ота-боболаримиз фойдаланган буюмларни топиб, йиғиб, музей қиламиз” деганди. Аввалига кийим-кечак, меҳнат қуроллари тўпланди. Сўнг қизиқиш кучайиб музейни бойитишга тушиб кетдик.\nЭкспонатларни тўплаш учун уйма-уй юриб шуғулланганмиз. Атрофдаги аҳоли катта ёрдам берган.\nЛўғумбек қишлоғи қадим Элатон давлати ҳудудида жойлашган, шунинг учун бу ерда қазиш ишларини олиб бориш натижасида милоддан аввалги 5-асрларга тааллуқли сопол идишлар, ҳатто Будда тасвири туширилган кўзалар ҳам топилган.\nШу тариқа, музейимизда қишлоғимиз, ўлкамизнинг тарихини кўрсатиб берадиган экспонатлар йиғилди. Бу, айниқса, мактаб ўқувчилари учун катта бойлик. Ўқитувчиларимиз музейда дарс ўтишади. Ҳар бир даврни, тарихий воқеликни тайёр экспонат-кўргазмали қурол билан тушунтириш қандай яхши. Музейимиз билан танишгани дунёнинг кўп мамлакатларидан ҳам келишган”, – дейди Абдураҳмон Абдумаликов.\nБеш мингдан зиёд баҳоси йўқ экспонатларнинг қай бири ҳақида гапиришни ҳам билмаймиз. Музейдаги экспонатлар ичида Лўғумбек қишлоғидан топилган қадимги буддавийлик даврига оид сопол идишлар, 7-9-асрларга оид идишлар, 12-13-асрларга оида мис қумғонлар, ўрта асрларда фойдаланилган меҳнат қуроллари, 16-18 асрларга тааллуқли чарх, чиғириқ, чилим, омоч, хирмон тоши, мойчироқ, тўппончалар, қиличлар, шамчироқлар... Эҳ-ҳе... ақлни шоширадиган экспонатларнинг қай бирига таъриф беришни ҳам билмайди киши.\n15-16 асрларда ҳукм чиқарган Лўғумбек қозиларининг араб имлосида ёзилган муҳри, ўлкамизни Чор Россияси босиб олган даврлардаги уезд бошлиғи муҳри музейнинг энг зўр экспонатларидан.\nЎтган аср 1939 йили 45 кунда бунёд этилган Катта Фарғона каналини қазишда иштирок этган Тўхтамат полвонга тегишли бўлган баҳайбат кетмон ҳам бор. Музей асосчисининг айтишича, бўйи 2 метр бўлган Тўхтамат полвон тушлик пайтида паловни мана шу катта товоқдек келадиган кетмонга солдириб тановул қилган.\n14 асрларга тааллуқли тегирмончи бурғуси, Николай давридаги пуллар жуда яхши сақланган. Ўтган асрга тегишли киноаппаратда тарихга айланган лаҳзаларни томоша қилдик.\nАбдумалик домладан экспонатларга харидорлар чиққан-чиқмагани ҳақида сўраймиз.\n“Экспонатларни сўраб роса кўп келишган. Биласизми, бу ердаги нарсаларнинг нархи йўқ. Улар тарихдан сўйлайди. Бебаҳо. Мен ҳеч кимга ҳеч нарса бермаганман. Ахир бу экспонатлар шу макон – Лўғумбек қишлоғининг мулки”, дейди музей асосчиси.\nКатта қийматликларга эга музей хонаси ҳеч қандай ҳимояланмаган. Эшиклар ёғочдан, деразалар панжарасиз. “Шу пайтгача Худо сақлади. Энди барибир чорасини кўриш вақти келди”, дейди Абдумалик Абдураҳмонов.\nБиз видеомақолани тайрлашга киришгач, Избоскан тумани ҳокими Серобиддин Исмоилов билан боғланиб, музейни ҳимоялаш ҳақида кўмак беришини сўрадик – чунки, мақола кенг оммага намойиш қилингач, экспонатларга “харидор” кўпайиб кетиши мумкин деган тахминимиз бор эди. Туман ҳокими деразаларга панжаралар ўрнатиш ишлари бошланганини айтди.\nБиз эса ўқувчиларимизни яшаб турган заминимиз тарихи билан танишиш учун Избоскандаги мактаб музейига боришга чорлаб қоламиз.\nЎзбекистондаги музейлардан 3 мингдан ортиқ ноёб маданий бойликлар талон-торож қилинган


Ўзбек гилосининг биринчи партияси Россияга етказилди - 05.05.2020, Sputnik Ўзбекистон\nЎзбек гилосининг бир килоси 550 рублдан (7,3 доллар) сотилган ва шу нархда баҳоланаётган табиий меваларга бўлган талабдан ҳам ошиб кетган. 05.05.2020, Sputnik Ўзбекистон\nЎзбек гилосининг бир килоси 550 рублдан (7,3 доллар) сотилган ва шу нархда баҳоланаётган табиий меваларга бўлган талабдан ҳам ошиб кетган.\nТОШКЕНТ, 5 май — Sputnik. Ўзбек гилосининг илк партияси Россияга муваффақиятли экспорт қилинди ва у Россия бозорларида сотила бошланди. EastFruit таҳлилий портали хабар қилди.\nБМТнинг Озиқ-овқат ва қишлоқ хўжалиги ташкилоти маслаҳатчиси Бахтиёр Абдувоҳидовнинг сўзларига кўра, ўтган ҳафта Новосибирскга ўзбек гилоси ортилган биринчи юк машинаси кириб келган.\nEastFruit маълумотларига кўра, Ўзбекистон ҳар йили 35 дан 50 минг тоннагача гилос мевасини экспорт қилади. Россия минтақадаги гилоснинг энг йирик харидори ҳисобланади. Расмий маълумотларга кўра, у йилига 75 минг тоннага яқин гилос сотиб олади.